**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Οκτωβρίου 2022, ημέρα Παρασκευή και ώρα 10.20΄, στην Αίθουσα Γερουσίας **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σε όλους.

Αρχίζει η συνεδρίαση της Διαρκούς Επιτροπής Παραγωγής και Εμπορίου, όπου σήμερα θα ασχοληθούμε με την εξέταση του νομοσχεδίου του Υπουργείου Ανάπτυξης και Επενδύσεων με τίτλο «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Να αναφέρω για τα πρακτικά ότι από πλευράς Υπουργείου παρευρίσκεται ο Υπουργός Ανάπτυξης και Επενδύσεων, κ. Γεωργιάδης.

Εισερχόμαστε στα διαδικαστικά θέματα του σχεδίου νόμου και της συζήτησής του στην Επιτροπή. Η πρότασή μας είναι σήμερα να ξεκινήσουμε με τη συζήτηση επί της αρχής. Τη Δευτέρα 10 Οκτωβρίου 2022 στις 14.00΄ να συνεδριάσουμε για την ακρόαση των φορέων και την ίδια ημέρα, μόλις τελειώσει η προηγούμενη συνεδρίαση, να συνεχίσουμε με τη συζήτηση επί των άρθρων. Την Τετάρτη 12 Οκτωβρίου στις 10.00 να κάνουμε τη β’ ανάγνωση, ούτως ώστε το νομοσχέδιο να εισαχθεί στην Ολομέλεια την Πέμπτη και μετά την απόφαση, φυσικά, της Διάσκεψης των Προέδρων.

Παρεμπιπτόντως, να πω ότι θα σας έρθει η πρόσκληση, ή έχει ήδη έρθει, για συνεδρίαση της Διαρκούς Επιτροπής Παραγωγής και Εμπορίου που έχει προγραμματιστεί για την Τρίτη 11 Οκτωβρίου στις 13.00΄ έχοντας ως θέμα την ενημέρωση σχετικά με Συμβάσεις του Υπουργείου Υποδομών και Μεταφορών.

Αυτό είναι το πρόγραμμα, κυρίες και κύριοι συνάδελφοι, για τις επόμενες ημέρες.

Εάν και εφόσον δεν υπάρχει κάποια παρατήρηση επ’ αυτού να σας παρακαλέσω να καταθέσετε στο Προεδρείο, όσο γίνεται γρηγορότερα, τον κατάλογο με τα ονόματα των φορέων που προτείνετε, για να ειδοποιηθούν εγκαίρως από σήμερα για την προσεχή Δευτέρα.

Εισερχόμαστε στη συζήτηση του νομοσχεδίου δίνοντας τον λόγο στον Εισηγητή της Πλειοψηφίας, κ. Στράτο Σιμόπουλο, τον οποίο και καλώ στο βήμα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ** **(Εισηγητής της Πλειοψηφίας):** Κύριε Πρόεδρε, κύριε Υπουργέ, αγαπητοί συνάδελφοι, εκ πρώτης όψεως το παρόν νομοσχέδιο φαίνεται να μην αφορά σε πολλούς, να αφορά σε μια ομάδα ή σε κάποιες ομάδες επιχειρηματιών. Επί της ουσίας όμως δεν συμβαίνει αυτό. Το παρόν νομοσχέδιο αφορά πάρα-πάρα πολλούς πολίτες, διότι μέσα από τέτοια επιχειρηματικά πλαίσια, τέτοιους νόμους, μπορούμε να μειώνουμε την ανεργία. Όταν βάζουμε τέτοια πλαίσια, κάνουμε σημαντικά βήματα στη μείωση της ανεργίας.

Ταυτόχρονα, όμως, είναι ένα απολύτως φιλοπεριβαλλοντικό νομοσχέδιο, διότι από την άναρχη βιομηχανική δόμηση περνάμε, πλέον, στη συντεταγμένη, στην οργανωμένη δόμηση που πλαισιώνεται από όλους τους κανόνες της περιβαλλοντικής αδειοδότησης.

Γι’ αυτό, λοιπόν, το παρόν νομοσχέδιο μας αφορά όλους και όχι μόνο τους επιχειρηματίες, οι οποίοι πρέπει να επενδύσουν.

Στην Ελλάδα έχουμε εφεύρει τον όρο «Άτυπη Βιομηχανική Συγκέντρωση». Στην Ευρώπη και στις προηγμένες χώρες, εάν αναφερθεί η συγκεκριμένη πρόταση, θα σε κοιτάξουν σαν εξωγήινο. Τι κάναμε λοιπόν; Εφεύραμε αυτόν τον όρο, για να καλύψουμε την άναρχη βιομηχανική δόμηση πολλών δεκαετιών. Αρκεί μια βόλτα στα Οινόφυτα ή στο Καλοχώρι στη Θεσσαλονίκη έτσι ώστε και ο πλέον αδαής να αντιληφθεί τι εννοώ.

Πρόκειται για ολόκληρες περιοχές που βρίσκονται εκτός σχεδίου και στις οποίες σταδιακά μέσα στο πέρασμα των χρόνων εγκαταστάθηκε κάθε είδους βιομηχανική και βιοτεχνική δραστηριότητα, χωρίς να υπάρχει η παραμικρή πρόβλεψη για δίκτυα υποδομών, για δρόμους, για κτίρια οργανισμών κοινής ωφέλειας, αποχετευτικό σύστημα κτλ.

Είναι εκείνες οι περιοχές που πλημμυρίζουν εύκολα, χωρίς ορισμένες φορές η Πυροσβεστική να έχει τις στοιχειώδεις προσβάσεις, για να επιτελέσει το έργο της. Δίπλα σε αυτές αναπτύχθηκαν, φυσικά, τις προηγούμενες δεκαετίες, οι Βιομηχανικές Περιοχές της ΕΤΒΑ, ουσιαστικά από το ‘65 και μετά, με τη μεγαλύτερη να είναι στη Σίνδο στη Θεσσαλονίκη.

Τα τελευταία χρόνια η πολιτεία αντιλαμβανόμενη τις σύγχρονες ανάγκες άρχισε επιτέλους να διαμορφώνει ένα πλαίσιο, ώστε επιτέλους να υπάρχουν οι προϋποθέσεις και τα κίνητρα εγκατάστασης σε Επιχειρηματικά Πάρκα. Ο προηγούμενος νόμος του Υπουργείου Ανάπτυξης και Επενδύσεων και της Κυβέρνησης του 2019 είναι χαρακτηριστικός.

Σήμερα, υπάρχει πλέον η διάθεση από εγχώρια και ξένα κεφάλαια να επενδύουν στον τομέα αυτό, δίνοντας σημασία στα στρατηγικά μας πλεονεκτήματα, ιδιαίτερα σε αυτά στον τομέα των συνδυασμένων μεταφορών. Το «τοπίο», στον συγκεκριμένο τομέα, επιχειρεί να βελτιώσει το παρόν νομοσχέδιο με διατάξεις που η καθεμία λύνει από ένα πρόβλημα. Η προσπάθεια αυτή οφείλει, φυσικά, να συνεχίζεται σύμφωνα πάντα με τις συνεχώς δημιουργούμενες νέες απαιτήσεις.

Πέρα, λοιπόν, από τους ορισμούς και τις επιτρεπόμενες δραστηριότητες το νομοσχέδιο προβλέπει όλα τα βήματα για τη δημιουργία ενός Επιχειρηματικού Πάρκου. Ξεκινά από την Εταιρεία Ανάπτυξης και Διαχείρισης Επιχειρηματικού Πάρκου και τη διαδικασία ίδρυσης του Επιχειρηματικού Πάρκου, προχωρά στη διασφάλιση της έκτασης, στη χωροθέτηση και στην έγκριση της ανάπτυξης του Επιχειρηματικού Πάρκου. Φυσικά έπεται η πολεοδόμηση με τους συντελεστές δόμησης, η εισφορά σε γη και σε χρήμα και η ιδιοκτησία των υποδομών ενός Επιχειρηματικού Πάρκου.

Το παρόν νομοσχέδιο λύνει θέματα που αφορούν τη χρήση του αιγιαλού, τις εξωτερικές υποδομές -γιατί ένα Επιχειρηματικό Πάρκο για να δημιουργηθεί πρέπει να έχει και εσωτερικές υποδομές και κατάλληλες προσβάσεις, πέρα από τις εσωτερικές του- ενώ θεσμοθετεί τα βήματα ώστε οι Άτυπες Βιομηχανικές Συγκεντρώσεις που ανέφερα να μετατραπούν σε Επιχειρηματικά Πάρκα Εξυγίανσης με συγκεκριμένους όρους και δεσμεύσεις.

Ειδικά, όμως, στο τελευταίο θέμα των εισφορών σε γη και σε χρήμα, πρέπει να είναι σημαντική η συμβολή των τοπικών Επιμελητηρίων και κυρίως των εγκατεστημένων επιχειρήσεων, που πρέπει «να βλέπουν το δάσος και όχι το δέντρο». Οι Άτυπες Βιομηχανικές Συγκεντρώσεις για να μετατραπούν σε Επιχειρηματικά Πάρκα, εκτός από τη θέληση για κάτι τέτοιο, πρέπει να εισφέρουν το 55% σε γη και χρήμα όλοι οι ιδιοκτήτες. Και εκεί αισθάνομαι ότι θα είναι ένα πρόβλημα και γι’ αυτό θα πρέπει να υπάρχει μία μεγάλη, πολύ μεγάλη, ενημέρωση από όλους τους αρμόδιους φορείς σε όλους τους επιχειρηματίες, βιομήχανους, επαγγελματίες και κυρίως τους βιοτέχνες.

Στη διαδικασία αυτή, οφείλουν να λειτουργήσουν με γνώμονα το συλλογικό όφελος. Αλλά και οι Περιφέρειες οφείλουν να παίξουν το ρόλο τους που είναι σημαντικότατος στον οργανωτικό τομέα. Η πολιτεία, διά του Ταμείου Ανάκαμψης και δια του Υπουργείου Ανάπτυξης και Επενδύσεων και του παριστάμενου Υπουργού, θα χρηματοδοτήσει τις μελέτες, αλλά οι φορείς, η Τοπική Αυτοδιοίκηση και οι επιχειρήσεις θα έχουν τον πρώτο λόγο.

Με το νομοσχέδιο, δίνεται, επίσης, η δυνατότητα στους φορείς της Τοπικής Αυτοδιοίκησης να συμμετέχουν στις Εταιρείες Ανάπτυξης και Διαχείρισης, ενώ μέσω των ΣΔΙΤ θεσμοθετείται και η συνεργασία τους με τον ιδιωτικό τομέα, κάτι που θεωρώ ιδιαίτερα σημαντικό. Προσωπικά, πιστεύω ότι οι φορείς Τοπικής Αυτοδιοίκησης, είτε έχουν στην κατοχή τους, είτε πρόκειται να αποκτήσουν εκτάσεις για Επιχειρηματικά Πάρκα, έχουν ανάγκη το Know how και τα κεφάλαια των ιδιωτών. Το παράδειγμα της ΕΛΒΑΛ στην Κοζάνη όπου ήμασταν και πρόσφατα με τον Υπουργό, είναι χαρακτηριστικό.

Φυσικά, το νομοσχέδιο περιλαμβάνει και κίνητρα για την ίδρυση των Επιχειρηματικών Πάρκων. Κίνητρα που αφορούν απαλλαγές από φόρο συγκέντρωσης κεφαλαίων, από φόρο μεταβίβασης, από χρηματικά όρια για τα συμβολαιογραφικά δικαιώματα, από την επιλεξιμότητα του ΦΠΑ στις επιχορηγήσεις και από ένταξη σε παραγωγικές δαπάνες, όσον αφορά εισφορά σε γη και χρήμα.

Επίσης, το νομοσχέδιο περιλαμβάνει κίνητρα αδειοδότησης και κίνητρα εγκατάστασης. Δεν μπορούμε να έχουμε τόσα πολλαπλά επίπεδα ελέγχου που στο τέλος αποτελούν μία πολύ μεγάλη αγκύλωση και αποτρέπουν την προσέλκυση επενδύσεων. Έτσι, δεν απαιτείται η έγκριση γνωστοποίησης εγκατάστασης, ούτε για την έκδοση των Αποφάσεων Έγκρισης Περιβαλλοντικών Όρων, των ΑΕΠΟ, ορισμένες γνωμοδοτήσεις αρμόδιων φορέων, οι οποίες όμως καλύπτονται από την Περιβαλλοντική Αδειοδότηση του Επιχειρηματικού Πάρκου. Υπάρχουν ακόμη ρυθμίσεις που επιτρέπουν τη μεταφορά συντελεστή δόμησης, μεταξύ ακινήτων του ίδιου ιδιοκτήτη, εντός του ίδιου Επιχειρηματικού Πάρκου.

Τέλος, έχουμε εξαιρετικά γενναία κίνητρα μετεγκατάστασης σε Επιχειρηματικά Πάρκα, ενώ, προφανώς, υπάρχουν ρυθμίσεις ώστε να μην υπάρχουν αυτά τα οποία εγώ ονομάζω «σχολάζοντα ακίνητα», δηλαδή, κάποιος να έχει αγοράσει ένα οικόπεδο μέσα σε ένα Επιχειρηματικό Πάρκο και να το έχει για χρόνια ανεκμετάλλευτο. Να μην προχωρεί δηλαδή στην αξιοποίησή του.

Γενικώς, το Υπουργείο Ανάπτυξης και Επενδύσεων νομοθετεί ώστε, πλέον, να έχουμε οργανωμένες Βιομηχανικές Συγκεντρώσεις και τα ιδιωτικά και δημόσια κεφάλαια να μπορούν να επενδυθούν βλέποντας να υλοποιείται ο σχεδιασμός τους γρήγορα. Σίγουρα, και το έχω πει πολλές φορές, ένα νομοσχέδιο ή ένας νόμος δεν είναι «Ευαγγέλιο». Αποτελεί ένα πλαίσιο που είναι λογικό να βελτιώνεται συνεχώς. Από την άλλη, δεν είναι λογικό στο όνομα της εξέτασης κάθε λεπτομέρειας να πηγαίνουν πίσω νομοσχέδια κι έτσι, έτοιμες προς υλοποίηση κατασκευές να καθυστερούν. Κατασκευές και επενδύσεις.

Είμαι σίγουρος, ότι το Υπουργείο Ανάπτυξης και Επενδύσεων θα εξετάσει θέματα, ίσως και στο παρόν νομοσχέδιο, που αφορούν στις αναγκαστικές απαλλοτριώσεις εκτάσεων για Στρατηγικές Επενδύσεις σε Επιχειρηματικά Πάρκα. Όταν ένα Επιχειρηματικό Πάρκο προβλέπεται να είναι πάνω από 500 στρέμματα, ίσως, πρέπει να εντάσσεται στις Στρατηγικές Επενδύσεις. Ίσως, πρέπει να εξεταστεί επίσης η δυνατότητα να ενταχθούν στα έργα υποδομών του Επιχειρηματικού Πάρκου και να χρηματοδοτηθούν, έργα εξωτερικών υποδομών, αναγκαίων για τη λειτουργία του.

Με το συγκεκριμένο νομοθετικό πλαίσιο περιμένουμε να προχωρήσει γρήγορα το Πάρκο Καινοτομίας Thess INTECH στη Θεσσαλονίκη, όπως και να μετατραπούν από Άτυπες Βιομηχανικές Συγκεντρώσεις σε Πάρκα Εξυγίανσης στα Οινόφυτα και το Καλοχώρι με την οδό Πόντου, στη Θεσσαλονίκη.

Σε αυτό το νομοθετικό πλαίσιο θα ενταχθεί σίγουρα και η αξιοποίηση της πολύ μεγάλης έκτασης του Στρατοπέδου «Γκόνου» στη Θεσσαλονίκη. Η Κυβέρνηση προχωρά μέσα σε δύσκολες συνθήκες. Η προβλεπόμενη ανάπτυξη για το 2023 μπορεί να αποδειχθεί, παρά τα προβλήματα, εξαιρετικά μετριοπαθής. Η βιομηχανία και ο κλάδος των Logistics μαζί με τις επενδύσεις του τεχνικού κλάδου με κάνουν πολύ αισιόδοξο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Και εμείς ευχαριστούμε τον κ. Σιμόπουλο.

Τον λόγο έχει ο κύριος Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ(Εισηγητής της Μειοψηφίας):** Σας ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, εισερχόμαστε σήμερα στη συζήτηση για το νομοσχέδιο του Υπουργείου Ανάπτυξης και Επενδύσεων με θέμα τα Επιχειρηματικά Πάρκα και πιο συγκεκριμένα το πλαίσιο ίδρυσης ανάπτυξης, διαχείρισης και λειτουργίας τους.

Σε αυτό το σημείο, οφείλετε να σημειωθεί ότι μετά τη λήξη της διαβούλευσης ο όγκος του νομοσχεδίου διπλασιάστηκε συμπεριλαμβάνοντας εν τέλει διατάξεις για την φαρμακευτική κάνναβη, τον Οργανισμό Βιομηχανικής Ιδιοκτησίας, την εποπτεία του τομέα της πυρηνικής τεχνολογίας και διάφορα άλλα ζητήματα του επισπεύδοντος Υπουργείου. Φαντάζομαι ότι συμφωνούμε όλοι ότι αυτό δεν συνιστά ορθή νομοθέτηση ούτε είναι χαρακτηριστικό Επιτελικού Κράτους.

Παρά το γεγονός ότι για την επί της αρχής στάση μας επιφυλασσόμαστε για τις επόμενες συνεδριάσεις, επί της παρούσης θα ήθελα να αναφερθώ σε ορισμένα κρίσιμα σημεία του υπό συζήτηση νομοσχεδίου, ενός νομοσχεδίου, το οποίο επιδεικνύει μηδαμινή πρόνοια για τις ήδη εγκατεστημένες επιχειρήσεις ενώ συνιστά προϊόν πρωτοφανούς ευνοϊκής μεταχείρισης της ΕΤΒΑ, η οποία αποκομίζει αδικαιολόγητα προνόμια χωρίς καν να συνιστά κάποιου είδους επενδυτή. Με τις ευλογίες του Υπουργείου Ανάπτυξης οι εγκατεστημένες επιχειρήσεις των Επιχειρηματικών Πάρκων στερούνται των δικαιωμάτων τους και τίθενται υπό τη σκέπη μίας και μόνο ιδιωτικής εταιρείας και ως εκ τούτου με επίκεντρο σειρά άρθρων του νομοσχεδίου τίθενται ερωτηματικά όσον αφορά τον σεβασμό στον πυρήνα του δικαιώματος ιδιοκτησίας.

Εν ολίγοις, δεν κατοχυρώνεται ρητά η ανάγκη συναίνεσης των ιδιοκτητών γης για τη σύσταση της Εταιρείας Ανάπτυξης και Διαχείρισης Επιχειρηματικού Πάρκου. Κατ’ ουσία ο διαχειριστής καθίσταται ανεξέλεγκτος από τους υπάρχοντες ιδιοκτήτες γης και δημιουργείται ένα σύστημα λήψης αποφάσεων για τους ιδιοκτήτες, χωρίς τους ιδιοκτήτες. Δεν περιλαμβάνονται προβλέψεις για τις ήδη εγκατεστημένες επιχειρήσεις σε ΒΙΠΕ και Επιχειρηματικά Πάρκα. Μάλιστα, καταργείται η διάταξη με την οποία κατόπιν αιτήματος του 20% των εν λειτουργία εγκατεστημένων επιχειρήσεων ήταν δυνατή η αναθεώρηση του κανονισμού λειτουργίας με άμεσο αποτέλεσμα τη δημιουργία ενός υπερσυγκεντρωτικού μοντέλου. Προβλέπεται η απόκτηση του 20% από την ΕΑΝΕ με τη διαδικασία κατ’ ουσία της αναγκαστικής απαλλοτρίωσης πριν την έγκριση ανάπτυξης, διάταξη η οποία είναι εξόχως προβληματική και αυτός είναι ένας πολύ επιεικής χαρακτηρισμός κύριε Υπουργέ.

Μειώνεται η επιφάνεια των κοινόχρηστων και κοινωφελών χώρων στο 25%, και μάλιστα, χωρίς διάκριση μεταξύ υπαρχόντων και νεοσυσταθέντων Επιχειρηματικών Πάρκων στη λογική και των υπολοίπων διατάξεων. Τονίζεται ότι τα δικαιώματα επί των εν λόγω χώρων έχουν πληρωθεί από τις εγκατεστημένες επιχειρήσεις και έχουν συμπεριληφθεί στα εν ισχύ πολεοδομικά σχέδια. Μεταβάλλεται το ποσοστό της μη υπέρβασης κάλυψης αναφορικά με την μεταφορά υπολοίπου συντελεστή δόμησης μεταξύ ακινήτου του ίδιου ιδιοκτήτη από 70% σε 80%.

Εν συνεχεία, όσον αφορά συγκεκριμένα το άρθρο 23 και τα ζητήματα κανονισμού λειτουργίας, δημιουργείται διμερείς σχέσεις της επιχείρησης με τη διαχείριση και δεν περιλαμβάνεται καμία ρητή πρόβλεψη για την κατάρτιση κοινής υπερκείμενης συμφωνίας μεταξύ ΕΑΔΕΠ και εγκατεστημένων επιχειρήσεων. Η απουσία μιας τέτοιας πρόβλεψης, στερεί από τις εγκατεστημένες επιχειρήσεις την ύπαρξη ενός προστατευτικού πλαισίου αναφοράς. Ποια θα είναι η δικλείδα ασφαλείας των επιχειρήσεων κύριε Υπουργέ; Αυτό είναι το ερώτημα που τέθηκε μετ’ επιτάσεως και στο πλαίσιο της διαβούλευσης, αλλά δεν φαίνεται να μεριμνήσατε για την απάντησή του μέσω του τελικώς κατατεθειμένου κειμένου.

Περαιτέρω, με το άρθρο 27 καταργείτε το δικαίωμα αυτοδιαχείρισης των πάρκων από τις εγκατεστημένες επιχειρήσεις. Ένα επιτυχημένο μοντέλο το οποίο έχουμε δει να υπηρετείται στις περιπτώσεις του ΒΙΠΑ Σχιστού, της Α’ ΒΙΠΕ Βόλου και της ΒΙΠΕ Κιλκίς, οδηγείται στον κάλαθο των αχρήστων, επειδή δεν εγκρίνεται προφανώς από συγκεκριμένα συμφέροντα. Και μάλιστα, οι εν λόγω διατάξεις, δεν προσφέρουν ούτε μια μεταβατική περίοδο προσαρμογής κατά την οποία οι εγκατεστημένες επιχειρήσεις θα διατηρούσαν το δικαίωμα της δημιουργίας φορέων αυτοδιαχείρισης. Με περίσσιο ζήλο προχωράτε άρον-άρον στην κατάργηση του δικαιώματος αυτοδιαχείρισης. Αναμένουμε να μας εξηγήσετε για ποιο λόγο, αλλά και τι συμφέροντα εξυπηρετεί αυτή η κίνηση.

Είναι ενδεικτικά όσα αναφέρει ο κ. Πολυχρονόπουλος, Πρόεδρος του ΒΙΠΑ λέγοντας πως, εμείς κληθήκαμε να επενδύσουμε στο Βιομηχανικό Πάρκο του Σχιστού και ενώ έχουμε βάλει χρήματα, έχουμε, εμείς και μόνο εμείς, δημιουργήσει το ΒΙΠΑ Σχιστού. Έχουμε προσλάβει και απασχολούμε υπαλλήλους, έχουμε βάλει φύλαξη αυστηρή στο πάρκο, η ΕΤΒΑ δεν μας έχει εξασφαλίσει ούτε κτίριο διοίκησης. Δεν θέλουν να υπάρχει επαφή μεταξύ των επενδυτών για να μην δημιουργηθεί σύνδεσμος και συνέργειες μεταξύ τους. Στον αντίποδα, με το υπό συζήτηση νομοσχέδιο, η ΕΤΒΑ αποκτά περιουσιακά στοιχεία και δικαίωμα στη λήψη χρηματοδότησης μέσω του Ταμείου Ανάκαμψης, χωρίς -όπως έχει καταστεί σαφές- να χρειάζεται να διαβουλεύεται με τις εγκατεστημένες επιχειρήσεις. Θα αποφασίζει δηλαδή για τις επιχειρήσεις, χωρίς τις επιχειρήσεις.

Όσον αφορά το υπόλοιπο μέρος του σχεδίου νόμου θα επανέλθουμε στις επόμενες συνεδριάσεις. Ωστόσο, δεν θα μπορούσα να μην σχολιάσω τα άρθρα 49 έως 54 αναφορικά με την φαρμακευτική κάνναβη, η οποία προφανώς σήμερα έχει πάψει να θεωρείται «μπάφος», όπως μας ενημέρωνε ο κ. Γεωργιάδης όταν το ΣΥΡΙΖΑ νομοθέτησε και έφερε τις πρώτες επενδύσεις στον συγκεκριμένο κλάδο. Τότε ανέφερε χαρακτηριστικά, ότι ο «μπάφος» πάει πακέτο με την ιδεολογία και την εικόνα της Κυβέρνησης ΣΥΡΙΖΑ. Σήμερα, αφού υφαρπάξατε την ψήφο του συντηρητικού ακροατηρίου, ο κ. Υπουργός ζήτησε μια συγνώμη, επαληθεύοντας τη γνωστή ρήση περί συγγνώμης και φιλότιμου και πλέον έχει καταστεί ο θερμότερος θιασώτης της φαρμακευτικής κάνναβης. Και εις ανώτερα κ. Γεωργιάδη.

Παράλληλα, θα ήθελα να αναφερθώ ξεχωριστά στο άρθρο 74, βάσει του οποίου το ΙΟΒΕ καθίσταται κατ’ εξαίρεση δικαιούχος χρηματοδοτήσεων από το ΕΛΙΔΕΚ. Η στρέβλωση άρχισε πριν από λίγο καιρό με την εξαίρεση για το ΕΛΙΑΜΕΠ και τώρα η διασπάθιση των πόρων του ΕΛΙΔΕΚ περνά στο επόμενο επίπεδο. Να διευκρινίσουμε λοιπόν, ότι το ΙΟΒΕ δεν αποτελεί ερευνητικό φορέα όπως τα Πανεπιστήμια ή τα Ερευνητικά Κέντρα. Η συμπερίληψή του για χρηματοδότηση από το ΕΛΙΔΕΚ αλλοιώνει πλήρως την έννοια της επιστημονικής έρευνας, προκαλώντας σύγχυση με τις μελέτες τις οποίες αναλαμβάνει. Με την ίδια λογική δηλαδή, είναι ορατός πλέον ο κίνδυνος να αρχίσουν να χρηματοδοτούνται ως ερευνητικά πρότζεκτ ποικίλες εταιρείες μελετών και συμβούλων.

Μιας και συζητούμε για ζητήματα του επιχειρείν και υποβοήθησης των βιώσιμων επενδύσεων στη χώρα μας, δεν θα μπορούσα να μην αναφερθώ και στις αποκαλύψεις για τον Βουλευτή Μαγνησίας, κ. Μαραβέγια, ο οποίος ζει τον «μύθο» του στην Κοινοβουλευτική Ομάδα της ΝΔ. Ποιο είναι το μυστικό της επιχειρηματικής επιτυχίας του Βουλευτή του κυβερνώντος κόμματος, ο οποίος ειρήσθω εν παρόδω, υποστήριζε στο παρελθόν μετά μανίας στα τηλεοπτικά πάνελ, ότι δεν πρέπει να συνταγογραφούνται τα τεστ για τον Covid, γιατί οι Έλληνες θα φερθούν ανεύθυνα και θα υπάρξει κατάχρηση. Να δούμε όμως τι έπραξε ο κοινωνικά υπεύθυνος Βουλευτής της ΝΔ. Επιχείρηση με εταιρικό κεφάλαιο 5.000 ευρώ, τραπεζικές καταθέσεις 37.000 ευρώ και οφειλές προς τράπεζες ύψους 292.000 ευρώ και κατάφερε να λάβει έγκριση για επιχορήγηση ύψους 4,2 εκατομμυρίων ευρώ. Τη στιγμή που η μέση ελληνική οικογένεια αγωνία για το πώς θα βρει χρήματα για να πληρώσει το ηλεκτρικό ρεύμα και πώς θα βγάλει το χειμώνα. Τη στιγμή που η σχετική έρευνα της ΓΣΕΒΕΕ προειδοποιεί ότι το 40% των μικρομεσαίων επιχειρήσεων αντιμετωπίζει τον κίνδυνο λουκέτου λόγω της ανεπαρκούς στήριξης από την κυβέρνηση της ΝΔ. Και μετά τις εν λόγω αποκαλύψεις, ο Βουλευτής της ΝΔ δήλωσε ότι εξασφαλίστηκαν οι εγκρίσεις του αναπτυξιακού, αλλά δεν έγινε χρήση των επιχορηγήσεων. Να τον ευχαριστήσουμε γιατί δεν έγινε χρήση καθώς φαίνεται ότι πιάστηκε επ’ αυτοφώρω, αλλά τίθεται ακόμη το εξής ερώτημα. Υπάρχει τράπεζα η οποία ενέκρινε δάνειο για το συγκεκριμένο επενδυτικό πρότζεκτ;.

Λίγη ευθιξία θα επιδείξετε επιτέλους ή ηθική σας θα κρυφτεί για μία ακόμη φορά πίσω από την νομιμοφάνεια; Υπουργός ενέκρινε χρηματοδότηση 4,2 εκατομμυρίων ευρώ για βουλευτή του ίδιου του κόμματός του και δεν απολογείται κανείς επειδή το σκάνδαλο αποκαλύφθηκε πριν ολοκληρωθεί. Αποτελεί τραγική ειρωνεία κ. Υπουργέ, να αυτοπροβάλλεστε ως φιλική Κυβέρνηση προς τις επενδύσεις και στις επιχειρήσεις, ενώ την ίδια στιγμή οι πρακτικές των στελεχών σας συνάδουν με τις πιο αντιεπενδυτικές και διαχρονικές στρεβλώσεις στο επίπεδο της διαδικασίας αξιολόγησης για τη χορήγηση κρατικών και Ευρωπαϊκών ενισχύσεων.

Συνιστά τραγική ειρωνεία να αναφέρεστε σε ελεύθερη οικονομία τη στιγμή που καταθέτετε προς συζήτηση το παρόν νομοσχέδιο. Τα λόγια τα οποία θα παραθέσω δεν ανήκουν στον δήθεν κακό ΣΥΡΙΖΑ ο οποίος απεχθάνεται τις επενδύσεις αλλά εμπεριέχονται στην επιστολή του Συνδέσμου Βιομηχανιών Θεσσαλίας και Στερεάς Ελλάδας, της οποίας έχετε λάβει γνώση, με αφορμή την κατάθεση του σημερινού νομοσχεδίου. «Είναι έκδηλη η αγωνία των επιχειρήσεων που μέσα σε όλο το ζοφερό κλίμα των ημερών καλούνται να αντιμετωπίσουν σοβαρά προβλήματα που αφορούν στη λειτουργία τους μέσα σε βιομηχανικά πάρκα, τα οποία δημιουργήθηκαν για να τις διευκολύνουν και όχι να τους δημιουργούν ακόμη μεγαλύτερες πιέσεις».

Ο δε κύριος Μαντάς Πρόεδρος του ΠΑΣΕΒΙΠΕ, επεσήμανε σε άρθρο του ότι το υπό συζήτηση νομοσχέδιο είναι εχθρικό προς τους επενδυτές και οδηγεί σε μαρασμό περισσότερες από 1.500 βιομηχανίες οι οποίες αποφέρουν το 5% του ετήσιου ΑΕΠ ενώ σε άλλο σημείο ο κ. Ζιάκας, μέλος του ΠΑΣΕΒΙΠΕ, σημειώνει χαρακτηριστικά, «η Κυβέρνηση ζητά επενδύσεις. Εμείς είμαστε επενδυτές. Αντί όμως να δώσει κίνητρα μας οδηγεί, με την παροχή παράλογων προνομίων και πρωτοφανών πλεονεκτημάτων υπέρ της ΕΤΒΑ, στο κλείσιμο».

Σήμερα, κ. Υπουργέ, καλείστε να απαντήσετε σε αυτούς τους ανθρώπους, στους ανθρώπους της πραγματικής οικονομίας και όχι σε κάποιο κόμμα της αντιπολίτευσης. Σε αυτούς τους οποίους εξαπατήσατε μοιράζοντας υποσχέσεις και τώρα τους αποστερείται κάθε δικαίωμα ακόμη και στη διαχείριση της περιουσίας τους και στην ανάπτυξη των επιχειρηματικών σχεδίων τους. Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Και εμείς ευχαριστούμε. Το λόγο έχει ζητήσει για μια παρέμβαση ο Υπουργός, κ. Άδωνης Γεωργιάδης. Παρακαλώ έχετε τον λόγο.

**ΣΠΥΡΙΔΩΝ-ΑΔΩΝΗΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**:Κύριε συνάδελφε αντιλαμβάνομαι πάρα πολύ την αγωνιώδη προσπάθεια του ΣΥΡΙΖΑ να ανακαλύψει σκάνδαλα ή ζητήματα και να κάνει αντιπολίτευση.

Πιστεύω όμως ότι αδικεί και τη Δημοκρατία μας και τον πολιτικό μας διάλογο αυτό που κάνατε μόλις προηγουμένως έχει απαντηθεί. Όμως ποια είναι τα πραγματικά περιστατικά στην υπόθεση του συναδέλφου κ. Μαραβέγια, όπως ολοκληρώθηκε η έρευνα χθες γι’ αυτό και μπορώ να τα πω.

Πρώτον δεν έχει πάρει ΦΕΚ ποτέ η έγκρισή του και στην πραγματικότητα δεν έχει έγκριση. Είναι μόνο στον προσωρινό πίνακα. Όπως ξέρετε από το νόμο του ΣΥΡΙΖΑ του 2016, μετά την ανάρτηση του προσωρινού πίνακα για να προχωρήσει μια οποιαδήποτε επένδυση πρέπει να εκδοθεί ονομαστικό ΦΕΚ της συγκεκριμένης επενδύσεως με την υπογραφή του Γενικού Διευθυντή Επενδύσεων του κ. Λαμπρινού. Τέτοια υπογραφή ουδέποτε μπήκε, τέτοιο ΦΕΚ ουδέποτε εξεδόθη. Άρα, η έγκριση του κ. Μαραβέγια -μάλλον της συζύγου του- δεν έχει γίνει. Είναι ακόμα στο στάδιο της εγκριτικής διαδικασίας.

Δεύτερον από τον νόμο ΣΥΡΙΖΑ του 2016 -και αυτή είναι η μεγάλη μεταρρύθμιση του νόμου που κάναμε εμείς το 2022, και είχαμε τη διαφωνία μας εδώ για τις ασφαλιστικές δικλείδες που υποβάλαμε κ. Παππά- δεν προβλεπόταν απολύτως καμία ασφαλιστική δικλείδα σε οποίον κατέθετε αίτηση.

Ποια είναι βασική διαφορά του δικού μας νόμου και του δικού σας νόμου ως προς αυτό; Σύμφωνα με τον δικό σας νόμο, για να γίνει η έγκριση έπρεπε απλώς να κατατεθεί ένα business plan και να πει κάποιος ότι «θα πάρω δάνειο από την τράπεζα» και αυτό εθεωρείτο δήλωση που έπρεπε να γίνει αποδεκτή από την υπηρεσία. Σύμφωνα με τον δικό μας νόμο αυτό δεν επαρκεί. Πρέπει να προσκόμισης επιστολή από τράπεζα που να λέει ότι σκοπεύει να σε δανειοδότηση. Αυτό το βάλαμε, ακριβώς, ως φίλτρο για να μην μπορούν να περνάνε αυτόματα επενδύσεις που δεν έχουν από πίσω χρηματοδότηση. Τότε είχαμε και διαφωνία στη Βουλή γιατί βάλαμε αυτό το φίλτρο. Αποδεικνύεται από τη συζήτηση αυτή πόσο σημαντικό είναι αυτό το φίλτρο.

Τρίτον, παρά το ότι μπλέξατε τους λογαριασμούς της ΔΕΗ και τη φτώχεια κτλ. με τον κ. Μαραβέγια, ο κ. Μαραβέγιας και η σύζυγός του δεν προχώρησαν την επένδυση, αφού δεν έχουν πάρει καν έγκριση, όπως σας είπα, άρα δεν έχουν εισπράξει από τον Έλληνα φορολογούμενο ούτε ένα σεντ του ευρώ. Αυτό ήταν μία ιδέα, να κάνουν μία επένδυση, χρησιμοποίησαν τον νόμο του ΣΥΡΙΖΑ, πήραν έγκριση βάση των διαδικασιών του ΣΥΡΙΖΑ. Προκαλώ, να έρθει ο κ. Καρύδης εδώ, εάν ο Υπουργός, δηλαδή ο πολιτικός προϊστάμενος, έχει οποιαδήποτε εμπλοκή με τις εγκρίσεις αυτού του τύπου και σε αυτό το στάδιο. Προφανώς δεν έχει. Όπως ξέρετε πολύ καλά οι εγκρίσεις σταματάνε σε επίπεδο Γενικού Διευθυντού, δεν φτάνουν στον Υπουργό. Έτσι λέει ο νόμος που έχετε ψηφίσει και, προφανώς, όλοι καταλαβαίνουμε ότι θα ήταν αδιανόητο να ξέρει ο Υπουργός Παπαθανάσης ή ο Υπουργός Γεωργιάδης αν το όνομα Τόκας είναι της συζύγου του βουλευτού της ΝΔ, που ομολογώ δεν το γνώριζα. Το έμαθα από την ανάρτηση του κ. Πολάκη.

Τέταρτον, πήρε η έγκριση αυτή, η προέγκριση μάλλον, τη θέση κάποιου άλλου; Όχι, είναι η απάντηση. Γιατί λόγω Covid, υπενθυμίζω πως είχαμε αυξήσει με άδεια της Digicom τα όρια, όσοι έκαναν αίτηση και πληρούσαν τις τυπικές προϋποθέσεις του νόμου σας, όλοι, το 100%, πήραν προέγκριση. Όπως πήραν όλοι προέγκριση, άπαντες, έτσι πήρε και η σύζυγος

του κ. Μαραβέγια. Άρα, γιατί συζητάμε εδώ; Για μία ασήμαντη ιστορία, που την έκανε ο κ. Πολάκης ανάρτηση. Τώρα, το να μιλάμε σοβαρά με τον κ. Πολάκη για οικονομικού θέματος ζητήματα, καταλαβαίνετε είναι χαμένος χρόνος και δεύτερον το κάνατε πρωτοσέλιδα στην «Αυγή», φασαρία κ.λπ. για μια υπόθεση που δεν υπάρχει. Κλείνοντας το θέμα να σας πω -και μπορείτε να ασκήσετε Κοινοβουλευτικό Έλεγχο ζητώντας τα σχετικά έγγραφα- δεν έχει πάρει έγκριση, δεν έχει εκδοθεί ΦΕΚ γι’ αυτή την επένδυση. Δεν έχει πάρει υπογραφή του Γενικού Διευθυντού, πότε. Πήρε την προέγκριση από τον προσωρινό πίνακα, που γίνεται αυτόματα από την ώρα της κατάθεσης και αυτό είναι που συζητάμε τόσες μέρες στην Ελλάδα.

Τώρα, πιστεύετε ότι πρέπει ο πολιτικός μας διάλογος να πέσει σε αυτό το σημείο, κύριε συνάδελφε, όταν έχει πράγματι η Ελλάδα και η Ευρώπη και όλος ο κόσμος τόσα προβλήματα; Τι να σας πω, σας αφήνω στην κρίση του ελληνικού λαού. Δεν μπορώ να ξεκινήσω και να ψάχνω πόσα στελέχη του ΣΥΡΙΖΑ ή πόσοι επιχειρηματίες-φίλοι του ΣΥΡΙΖΑ πήραν έγκριση επενδυτικών πλάνων και αναπτυξιακού νόμου επί ΣΥΡΙΖΑ, γιατί το θεωρώ λάθος. Ο καθένας που είχε επένδυση και πληροί προϋποθέσεων νόμου πρέπει να πάρει. Δεν μπαίνει πολιτικό κριτήριο στο αν πρέπει να πάρεις ή όχι. Δεν ζητάμε πιστοποιητικά κοινωνικών φρονημάτων για να κρίνουμε ένα αναπτυξιακού πλάνου σχέδιο. Όποιος Έλληνας πολίτης πληροί τις προϋποθέσεις του νόμου δικαιούται να μπει. Αυτή είναι η διαδικασία του νόμου. Άρα όλα τα άλλα που κάνατε δεν είναι απλώς λαϊκισμός, είναι και σφοδρός αντικοινοβουλευτισμός.

Ευχαριστώ κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω πως ήταν χρήσιμη η διευκρίνιση από τον κ. Υπουργό για να μην επαναλαμβάνετε η κουβέντα και όταν ακούγονται ονόματα συναδέλφων είναι λυπηρό. Διότι, μπορεί ο συγκεκριμένος συνάδελφος να είχε τη φιλοδοξία να ενταχθεί σε κάποιο πρόγραμμα, η ένταξή του δεν έγινε ποτέ, διότι υπάρχουν και αυτές οι ασφαλιστικές δικλείδες που ελέχθησαν πριν, όπως υπάρχουν για όλους τους πολίτες, υπάρχουν για όλους μας και αυτό είναι μια τρανή απόδειξη ισονομίας, αν θέλετε. Το θέμα, λοιπόν, αυτό να τελειώσει εδώ.

Θα συνεχίσουμε, τώρα, καλώντας στο βήμα τον κ. Απόστολο Πάνα, για τη δική του τοποθέτηση. Παρακαλώ, έχετε τον λόγο.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι. Έχουν περάσει 25 χρόνια, περίπου, μετά τη θεσμοθέτηση του ν.2545/1997 που αποτέλεσε, ιστορικά, το πρώτο θεσμικό πλαίσιο αποκρατικοποίησης εφαρμογών της βιομηχανικής χωροθεσίας με τη θεσμοθέτηση των ιδιωτικών φορέων ΒΕΠΕ, Βιομηχανικές Επιχειρηματικές Περιοχές, τους οποίους βέβαια διαδέχτηκαν οι φορείς ΕΑΝΕΠ, Εταιρεία Ανάπτυξης Επιχειρηματικού Πάρκου, του ν.3982/2011 που ανέλαβαν, έκτοτε, τον ρόλο και την ευθύνη για την ανάπτυξη βιομηχανικών και βιοτεχνικών περιοχών και πάρκων. Το νέο νομοθέτημα, που σήμερα κατατίθεται προς επεξεργασία στις επιτροπές, οφείλει και πρέπει να υιοθετεί προτάσεις που θα καθιστούν τα επιχειρηματικά πάρκα βιώσιμες επενδύσεις που υλοποιούνται, μεν, για λόγους δημόσιας ωφελείας, αλλά ο ανταποδοτικός τους χαρακτήρας τις καθιστά ελκυστικές, ανεξάρτητα από τον φορέα υλοποίησης και τη φύση της έκτασης.

Εντούτοις, το παρόν σχέδιο νόμου, παρόλο που ομολογουμένως επιλύει χρόνια ζητήματα τα οποία απασχολούσαν τον εν λόγω κλάδο, κρίνεται μέχρι στιγμής ως μη επαρκές.

Το ΠΑΣΟΚ-ΚΙΝΑΛ, ζητά από τη νέα αυτή προσπάθεια καλής νομοθέτησης, να επιλύσει τα προβλήματα που έχουν καταγραφεί στο σχέδιο εγκατάστασης και λειτουργίας των επιχειρήσεων, δημιουργώντας μια νέα δυναμική καλών αμοιβαίων σχέσεων των μερών που εμπλέκονται, θέτοντας τους κατάλληλους όρους.

Τι εννοώ κατάλληλους όρους. Πρώτον, για τη φύση και τα χαρακτηριστικά των φορέων διαχείρισης. Επενδυτικοί φορείς, Real […] ,πολυμετοχικοί φορείς περιοχών, για το νέο πλαίσιο κανονισμού λειτουργίας για ανταποδοτικές και καλά αμειβόμενες υπηρεσίες, για τις συνθήκες που διασφαλίζουν βιώσιμους φορείς διαχείρισης, όπως και για τη διασφάλιση της αμεροληψίας και αντικειμενικότητας στην άσκηση τυπικών αρμοδιοτήτων των φορέων διαχείρισης. Ειδικότερα, σε ότι αφορά τους νέους κανονισμούς λειτουργίας, επιβάλλεται η θεσμοθέτηση ενός κοινού πλαισίου αναφοράς, το οποίο θα στηρίζεται σε αρχές και κανόνες, που με τη σειρά τους θα προάγουν το αμοιβαίο συμφέρον και τη κοινή ανάπτυξη των φορέων διαχείρισης και των εγκατεστημένων επιχειρήσεων. Ειδική μέριμνα μάλιστα θα πρέπει να δοθεί στις επιχειρήσεις που είναι εγκατεστημένες σε ήδη υφιστάμενους υποδοχείς και αδιαμφισβήτητα βρίσκονται σε σημαντική μειονεκτική θέση και υφίστανται δυσμενή μεταχείριση σε σχέση με αυτές που εγκαθίστανται σε υποδοχές που αναπτύσσονται με την κείμενη νομοθεσία σήμερα.

Παράλληλα, οφείλω με τη σειρά μου να τονίσω κάτι το οποίο είναι ήδη γνωστό από τη δημόσια διαβούλευση των σχετικών διατάξεων με τα Επιχειρηματικά Πάρκα, καθώς οι λοιπές διατάξεις που εμπεριέχονται στο σημερινό σχέδιο νόμου απουσίαζαν και αναφέρομαι συγκεκριμένα στη πληθώρα σχολίων από φορείς που χαρακτήριζαν τον υπό ψήφιση νόμο εχθρικό προς τους επενδυτές, ενώ υπογράμμισαν, ότι στην ουσία αποτελεί παροχή προνομίων σε μία ιδιωτική επιχείρηση, την ΕΤΒΑ, την οποία προσπαθεί να μετατρέψει από απλό διαχειριστή σε άμεσο επενδυτή, οδηγώντας σε αδιέξοδο 1.500 και περισσότερες βιομηχανίες, οι οποίες αποφέρουν το 5% του ετήσιου ΑΕΠ.

Κύριε Υπουργέ, κυρίες και κύριοι συνάδελφοι, η οικονομία της Ελλάδος βρίσκεται σε παρατεταμένη ύφεση, καθιστώντας επιτακτική την ανάγκη διαμόρφωσης ενός νέου μοντέλου ανάπτυξης της χώρας. Και συμφωνούμε, και τασσόμαστε υπέρ της απλοποίησης των διαδικασιών αδειοδότησης και αναθεώρησης του περιβαλλοντικού και χωροταξικού πλαισίου για τη βιώσιμη ανάπτυξη των παραγωγικών δραστηριοτήτων, που συνιστούν κεντρικές πολιτικές επιλογές μιας τέτοιας στρατηγικής. Όμως, δεν μπορούμε να μην αφουγκραστούμε τις δίκαιες απόψεις περί νομοθέτησης υπέρ μιας ιδιωτικής επιχείρησης, στην οποία δίνονται περιουσιακά στοιχεία τα οποία παίρνονται από τους επενδυτές επιχειρηματίες, οι οποίες έχουν στήσει τις βιομηχανίες τους, τα Βιομηχανικά Πάρκα της χώρας και σήμερα βρίσκονται ενώπιον μιας νέας προβληματικής κατάστασης.

Επιπλέον και ειδικότερα σε ότι αφορά τους νέους κανονισμούς λειτουργίας, επιβάλλεται η θεσμοθέτηση ενός κοινού πλαισίου αναφοράς, που θα στηρίζεται σε αρχές και κανόνες που προάγουν το αμοιβαίο συμφέρον και τη κοινή ανάπτυξη των φορέων διαχείρισης και των εγκατεστημένων επιχειρήσεών τους. Το παρόν σχέδιο νόμου, διακόπτει κάθε επαφή μεταξύ των επενδυτών και του φορέα, κάτι το οποίο κρίνεται ως μη λογικό, καθώς πρέπει να είμαστε υπέρ σε κάθε συνέργεια που θα συμβάλλει στο κοινό συμφέρον. Ο νέος αυτός νόμος, φέρνει ρυθμίσεις με τις οποίες υπάρχει αποκλειστική διακριτική ευχέρεια του φορέα να επιφέρει ρυθμίσεις κατά την απόλυτη κρίση του και στην ουσία σε να μη δίνει λόγο κανέναν.

Δηλαδή, οι επιχειρήσεις των ΒΙΠΑ, ΒΙΠΕ και των άλλων υφιστάμενων υποδοχέων, θα είναι πλέον υπό την απόλυτη κρίση μιας άλλης ιδιωτικής επιχείρησης, η οποία θα μπορεί να εκμεταλλεύεται τους κοινόχρηστους και κοινωφελείς χώρους κατά το δοκούν, με συνέπειες στις ιδιοκτησίες των εγκατεστημένων επιχειρήσεων και παρόλα αυτά, οι τελευταίες θα επιβαρύνονται με τις αποκλειστικές δαπάνες.

Επιπλέον, εκτός από περιουσία, ο συγκεκριμένος φορέας αποκτά και δικαιώματα χρηματοδότησης και έτσι θα μπορεί να απευθυνθεί και να ενταχθεί στο Ταμείο Ανάκαμψης για να χρηματοδοτηθεί κατά 50% για νέα έργα και υποδομές, χωρίς όμως να ζητάει τη γνώμη των εγκατεστημένων επιχειρήσεων, με ότι αυτό συνεπάγεται για τις επιχειρήσεις.

Άρα, τι δεν έχουμε εδώ; Δεν έχουμε καμία μορφή συνέργειας. Δεν είμαστε υπέρ της μη-χρηματοδότησης, αλλά είμαστε υπέρ, του να υπάρχει μία άμεση επικοινωνία του κεντρικού φορέα με τις επιχειρήσεις αυτές, ως προς τη συνέργεια και ως προς τη διαχείρισή τους.

Εν κατακλείδι, από όλα αυτά που διαβάζουμε στο κείμενο του σχεδίου νόμου, αντιλαμβανόμαστε πως οι επιχειρήσεις δεν φαίνεται να έχουν κανένα ουσιαστικό όφελος και η απαξίωση αυτή εγκυμονεί κινδύνους, με σημαντικότερο -πράγμα το οποίο, νομίζω, πως κανείς δεν θέλει σε αυτή την αίθουσα- το λουκέτο των επιχειρήσεων οι οποίες δεν θα αντέξουν.

Επίσης, θα ήθελα να υπογραμμίσω, ότι με το παρόν σχέδιο νόμου καταργείται η αυτοδιαχείριση, που ισχύει ως τρόπος διαχείρισης υπό το υφιστάμενο νομικό πλαίσιο, καθώς και η διάταξη του υφιστάμενου νομοθετικού πλαισίου που είχε ψηφιστεί ομόφωνα από τη Βουλή το 2019 και που σύμφωνα με αυτή, μπορούσαν οι εγκατεστημένες επιχειρήσεις να ζητήσουν την αναθεώρηση του κανονισμού λειτουργίας, έπειτα από αίτημα ποσοστού 20% των εγκατεστημένων επιχειρήσεων.

Κλείνοντας θα ήθελα να αναφερθώ και στον θεσμό της Δημοκρατίας και της Διαβούλευσης, που προσφέρει στις οργανώσεις της κοινωνίας των πολιτών σημαντική δυνατότητα δημοκρατικού ελέγχου των νομοθετικών προτάσεων της Κυβέρνησης, συνδυάζοντας συγχρόνως πολιτικά και τεχνολογικά χαρακτηριστικά, ενώ παράλληλα βασίζεται σε ένα πλαίσιο πολιτικών Αρχών, όπως η διαφάνεια, η λογοδοσία και η αποκέντρωση.

Στο επίκεντρο, λοιπόν, της Ανοικτής Διακυβέρνησης, είναι οι ανάγκες των πολιτών για πληροφόρηση, για αξιοκρατία και για συμμετοχή στη διαδικασία διαμόρφωσης των αποφάσεων. Όμως, και από τη διαβούλευση που πραγματοποιήθηκε για το νομοθέτημα αυτό, παρατηρούμε πως αγνοήθηκαν παντελώς τα πεπραγμένα της Επιτροπής Διαβούλευσης που είχε συσταθεί για την τροποποίηση του υφιστάμενου νομοθετικού πλαισίου, αλλά και την αναθεώρηση του κανονισμού λειτουργίας της ΒΙΠΕ Πάτρας, όπως και πληθώρα σχολίων που συμφωνούν με τις ενστάσεις που ενώπιον σας, κ. Υπουργέ, κατέθεσα σήμερα.

Γνωρίζουμε μάλιστα, πως σε κοινό υπόμνημα, το οποίο κατέθεσαν πρόσφατα στο Υπουργείο Ανάπτυξης, ο ΠΑΣΕΒΙΠΕ και 12 Σύνδεσμοι Βιομηχανικών Περιοχών σε όλη τη χώρα, ζητούν να τροποποιηθεί άμεσα το άρθρο 6 του νομοσχεδίου που αφορά την ίδρυση της Εταιρείας Ανάπτυξης και Διαχείρισης Επιχειρηματικού Πάρκου, όπως επίσης και το άρθρο 22. Ως Παράταξη συμφωνούμε με τη συγκεκριμένη θέση, καθώς όπως καταλαβαίνετε, θα ενισχυθεί ο ρόλος των επιχειρήσεων και εν γένει των μεταποιητών.

Κύριε Υπουργέ, κυρίες και κύριοι συνάδελφοι, θεωρώ πως όλοι συμφωνούμε, ότι ο ν.3982/2011 είναι ένας σημαντικός, θεσμικός πυλώνας για την ανάπτυξη των Επιχειρηματικών Πάρκων. Ωστόσο, από την αξιολόγηση της εφαρμογής του ξεκάθαρα προκύπτει ότι χρειάζονται νέα πρόσθετα νομοθετικά, οικονομικά, διοικητικά και οργανωτικά εργαλεία πολιτικής, για την επίτευξη της οργανωμένης χωροθέτησης των επιχειρήσεων, την αποθάρρυνση και τη σταδιακή συρρίκνωση της εκτός σχεδίου δόμησης για τις επαγγελματικές εγκαταστάσεις, όπως επίσης, πρέπει να τονιστεί, πως ο θεσμικός εκσυγχρονισμός της νομοθεσίας για τις χρήσεις γης και τα Επιχειρηματικά Πάρκα, σε συνδυασμό με την ισχυρή πολιτική βούληση και τη διασφάλιση πόρων και κινήτρων, θα συμβάλουν αποφασιστικά στο να εξασφαλιστούν οι κατάλληλες συνθήκες για την ανάπτυξη των επιχειρήσεων και να εκπληρωθούν επαρκείς πρωτοβουλίες μέσα από αυτές.

Αυτό το σκεπτικό βάζουμε εμείς, ξεκινώντας από την Επιτροπή, και ζητάμε οι παρατηρήσεις μας να γίνουν βελτιώσεις στο παρόν σχέδιο νόμου.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Πάνα.

Στο σημείο αυτό, κύριοι συνάδελφοι, να ανακοινώσω ότι για τη Δευτέρα θα καλέσουμε, ουσιαστικά, όλους τους φορείς που προτάθηκαν από όλους τους συναδέλφους. Συνολικά είναι 27 και καταλαβαίνετε ότι πρέπει να υπάρξει καλή διαχείριση στο χρόνο από όλους μας, για να μπορέσουμε να τελειώσουμε. Όμως, δεν στερούμε τη δυνατότητα από κανέναν να προσέλθει και να μιλήσει στην Επιτροπή Παραγωγής και Εμπορίου του Ελληνικού Κοινοβουλίου για το συγκεκριμένο νομοσχέδιο, το οποίο και εμείς θεωρούμε πολύ-πολύ σημαντικό. Θα κληθούν οι εξής, ΣΕΒ, ΣΒΕ, ΕΛΛΗΝΙΚΗ ΠΑΡΑΓΩΓΗ, ΚΕΕΕ, ΣΒΑΠ, ΕΒΕΑ, ΕΒΕΘ, Σύνδεσμος Βιομηχανιών Στερεάς, Σύνδεσμος Βιομηχανιών Θεσσαλίας, ΕΣΕΠΠΑ, ΠΑΣΕΒΙΠΕ, ΕΤΒΑ-ΒΙΠΕ, ΟΒΙ, ΕΕΔΕ, ΒΙΠΕ ΣΙΝΔΟΥ, ΟΧ ΜΕΕ, Σύνδεσμος Επιχειρήσεων Φαρμακευτικής Κάνναβης, Σύνδεσμος Εργοληπτών Επιχειρήσεων σε Επιχειρηματικά Μητρώα, Περιφέρεια Κεντρικής Μακεδονίας, ΣΕΒΙΠΑ, ΕΣΑΜΕΑ, ΒΙΠΕ ΒΟΛΟΥ, ΒΙΠΑ ΣΧΙΣΤΟΥ, WWF, ΒΙΠΕ ΚΙΛΚΙΣ, ΣΕΠΟ, ΣΕΒΕ.

Συνεχίζουμε τη διαδικασία δίνοντας τον λόγο στον Ειδικό Αγορητή του ΚΚΕ, κ. Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Ευχαριστώ κ. Πρόεδρε.

Το παρόν νομοσχέδιο έρχεται να εκσυγχρονίσει τις ρυθμίσεις που αφορούν την ίδρυση και τη λειτουργία επιχειρηματικών πάρκων, που περιλαμβάνουν οι βιομηχανικές μονάδες, επιχειρήσεις logistic, κέντρων αποθήκευσης και διανομής, δραστηριοτήτων παραγωγής ηλεκτρικής και θερμικής ενέργειας από ΑΠΕ και Φυσικό Αέριο, εγκαταστάσεις κέντρων δεδομένων και πάρκο κεραιών, με σκοπό την προσέλκυση επενδύσεων σε δίκτυα νέας γενιάς και πολλά άλλα, προσθέτοντας βέβαια νέες διευκολύνσεις και κίνητρα στις μεγάλες επιχειρήσεις, είτε για να δημιουργήσουν νέα, είτε για να ενταχθούν σε υπάρχοντα. Αποτελεί δηλαδή, ένα ακόμη σχέδιο νόμου που ενισχύει πολύμορφα τη δραστηριότητα των επιχειρηματικών ομίλων, με νέα προνόμια σε συγκεκριμένες περιοχές. Στην ουσία, πρόκειται για περιοχές όπου εφαρμόζονται ειδικές πολεοδομικές, φορολογικές και αναπτυξιακές διατάξεις και παράλληλα, περιοχές, όπου το γενικό και αποκλειστικό έλεγχο το έχουν οι ίδιοι οι βιομηχανικοί όμιλοι, με το τοπικό και το κεντρικό κράτος να ασκούν μια εξ αποστάσεως εποπτεία. Αποτελεί μια στρατηγική επιλογή, η οποία διασφαλίζει, συνολικά, ευνοϊκούς όρους για την προώθηση της κερδοφορίας των επιχειρηματικών ομίλων, οι οποίοι θα απολαμβάνουν απολαμβάνουν μια σειρά προνομίων, ως προς τους όρους εγκατάστασης και λειτουργίας τους. Για του λόγου το αληθές, η Εισηγητική Έκθεση αναφέρει ως στόχο του νομοσχεδίου την προσέλκυση ισχυρών και αξιόπιστων επενδυτών, χωρίς πολύπλοκες εδαφικές προϋποθέσεις για τη δημιουργία επιτυχημένων και λειτουργικών Επιχειρηματικών Πάρκων, αξιοποιώντας τις δυνατότητες της κάθε περιοχής, για διασύνδεση με προμηθευτές και καταναλωτές, ενώ ενισχύεται η δημιουργία πράσινων οργανωμένων υποδοχέων μεταποιητικών και επιχειρηματικών δραστηριοτήτων.

Επιπρόσθετα, επιδιωκόμενοι στόχοι του σχεδίου νόμου είναι η διευκόλυνση ίδρυσης Επιχειρηματικών Πάρκων και σε μικρότερες εκτάσεις, προκειμένου να ανταποκρίνονται στις τεχνικοοικονομικές προκλήσεις της σύγχρονης εποχής, όπως αναφέρει, καθώς και η επίλυση υπαρχόντων προβλημάτων κατά τη λειτουργία των υφιστάμενων Επιχειρηματικών Πάρκων, για την πολεοδόμηση, τους όρους δόμησης, τις επιτρεπόμενες δραστηριότητες και τα κίνητρα, τόσο για την ίδρυση του υποδοχέα, όσο και την αδειοδότηση των προς εγκατάσταση των προς εγκατάσταση επιχειρήσεων.

Κάνοντας ένα πρώτο σχολιασμό, θα λέγαμε, ότι ένας πολεοδομικός και χωροταξικός σχεδιασμός δεν είναι απλά ένα τεχνοκρατικό ζήτημα. Είναι κατεξοχήν πολιτικό. Άρα οι όροι δόμησης, οι επιτρεπόμενες χρήσεις και δραστηριότητες, τα κίνητρα και ούτω καθεξής, εντάσσονται και υποτάσσονται αντικειμενικά στους νόμους της αγοράς και της κερδοφορίας των μονοπωλιακών ομίλων. Είναι άρρηκτα δεμένα με τη γενικότερη τάση της εμπορευματοποίησης της γης, των ιδιωτικοποιήσεων που προωθούνται, ως στρατηγική επιλογή της ΕΕ και διαχρονικά των Κυβερνήσεων στη χώρα μας, σε αντίθεση με τη θεμελιακή αρχή που εκφράζει το ΚΚΕ και παλεύει γι’ αυτήν, ότι η γη και η χρήση της είναι κοινωνικό αγαθό.

Η αναζήτηση, λοιπόν, νέων τομέων επιχειρηματικής δράσης με υψηλή κερδοφορία επιβάλλει την κατάργηση του όποιου πλαισίου είχε διαμορφωθεί κατά το παρελθόν για την προστασία του περιβάλλοντος και την αλλαγή χρήσεων γης, που δεν είναι συμβατές με την επιχειρηματικότητα.

Άρα το νομοσχέδιο αυτό ούτε φιλοπεριβαλλοντικό είναι, ούτε βάζει -και ούτε μπορεί να βάλει- τάξη στην οικιστική αναρχία, προφανώς χαλινάρι στην ασυδοσία του μεγάλου κεφαλαίου. Η παροχή νέων κινήτρων και διευκολύνσεων στους επιχειρηματικούς ομίλους για να αξιοποιήσουν τη νομοθεσία για τα επιχειρηματικά πάρκα υπάρχει σε διάφορα άρθρα του σχετικού νόμου. Επιτρέψτε μου να αναφέρω ορισμένα χαρακτηριστικά παραδείγματα.

Πρώτον, στο άρθρο 11 προβλέπονται ευνοϊκοί ειδικοί όροι δόμησης, χρήσεις γης και λοιπές πολεοδομικές ρυθμίσεις των επιχειρηματικών πάρκων, ειδικά για κέντρα αποθήκευσης και διανομής και εγκαταστάσεις logistics.

Δεύτερο, προβλέπεται η δυνατότητα να δημιουργηθούν ακόμα και σε προστατευόμενες περιοχές NATURA, άρθρο 9, ή να τους παραχωρείται η χρήση αιγιαλού, παραλίας ή να έχουν τη δυνατότητα εκμετάλλευσης σχετικών έργων σε λιμενικές εγκαταστάσεις σύμφωνα με το άρθρο 14.

Τρίτο, προβλέπονται κίνητρα για μετεγκατάσταση επιχειρήσεων εντός Επιχειρηματικών Πάρκων, όπως η επιχορήγηση από το Πρόγραμμα Δημοσίων Επενδύσεων ή με ευρωπαϊκά κονδύλια ή μέσω ειδικών φοροαπαλλαγών, όπως προβλέπει το άρθρο 30.

Τέταρτο, σύμφωνα με το άρθρο 8 προβλέπεται η δυνατότητα στην Ανώνυμη Εταιρεία Ανάπτυξης και Διαχείρισης Επιχειρηματικού Πάρκου που θα διαχειρίζεται τα Επιχειρηματικά

Επιχειρηματικά Πάρκα και δεν έχει στην κυριότητά της το 20% της απαιτούμενης έκτασης να μπορεί να προβαίνει σε αναγκαστικές απαλλοτριώσεις.

Πέμπτο, επαναδιατυπώνονται οι όροι, ώστε να δημιουργείται και να χαρακτηρίζεται ως Επιχειρηματικό Πάρκο Μεμονωμένης Μεγάλης Μονάδας, με όλες τις διευκολύνσεις που αναφέρει το νομοσχέδιο, ακόμα και για μια μεμονωμένη μεγάλη μονάδα που έχει έκταση τουλάχιστον 150 στρέμματα για δραστηριότητες της περιβαλλοντικής κατηγορίας Α1. Δηλαδή, η δραστηριότητά της ενδέχεται να προκαλεί πολύ σημαντικές επιπτώσεις στο περιβάλλον -το λέει το σχέδιο νόμου, δεν το λέω εγώ– και 100 στρέμματα για δραστηριότητες της περιβαλλοντικής κατηγορίας Α2, δηλαδή η δραστηριότητά της ενδέχεται να προκαλεί σημαντικές επιπτώσεις στο περιβάλλον, επίσης αναφέρεται στο σχέδιο νόμου.

Και σε αυτή, λοιπόν, την περίπτωση σύμφωνα με το άρθρο 19, δίνονται ευνοϊκοί όροι, ως προς τους συντελεστές δόμησης κάλυψης μέγιστου ύψους και πολλά άλλα. Για να μην ξεχνιόμαστε το συγκεκριμένο είδος Επιχειρηματικού Πάρκου εμφανίστηκε στη νομοθεσία το 2018 με νόμο της Κυβέρνησης ΣΥΡΙΖΑ.

Προβλέπεται να δημιουργούνται Επιχειρηματικά Πάρκα Εξυγίανσης σε περιοχές που έχουν χαρακτηριστεί ως Άτυπες Βιομηχανικές Συγκεντρώσεις. Ο χαρακτηρισμός μιας περιοχής ως Άτυπη Βιομηχανική Συγκέντρωση πραγματοποιείται με κοινή απόφαση των αρμοδίων οργάνων των Υπουργείων Ανάπτυξης και Επενδύσεων, Περιβάλλοντος και Ενέργειας, η οποία τεκμηριώνει την αναγκαιότητα περιβαλλοντικής ή λειτουργικής εξυγίανσης της περιοχής και προτείνει και σχετικά έργα. Ακόμα προβλέπεται ότι εάν απαιτούνται απαλλοτριώσεις μπορούν αυτές να επιχορηγούνται, αν την πρόσκληση για δημιουργία Επιχειρηματικών Πάρκων Εξυγίανσης, σύμφωνα με το άρθρο 20, την έχει κάνει φορέας του δημοσίου ή Οργανισμός Τοπικής Αυτοδιοίκησης.

Χαρακτηριστικό παράδειγμα Επιχειρηματικού Πάρκου Εξυγίανσης είναι αυτά που αφορούν τη Βιομηχανική Περιοχή Οινοφύτων, στο πλαίσιο του οποίου σχεδιάζεται, ήδη εδώ και χρόνια από το προηγούμενο νομικό πλαίσιο, και η κατασκευή χώρου υγειονομικής ταφής των επικίνδυνων βιομηχανικών αποβλήτων σε μια περιοχή 222 στρεμμάτων σε απόσταση μόλις 2,5 χιλιομέτρων από τον οικιστικό ιστό του Σχηματαρίου. Το εν λόγω σχέδιο εξυπηρετεί χρόνιες επιδιώξεις των μεγάλων επιχειρηματικών ομίλων της περιοχής και όχι μόνο δεν θα ωφελήσει τη ζωή και την υγεία των εργαζομένων και του λαού γενικότερα, την απορρύπανση της ήδη επιβαρυμένης περιοχής, αλλά αντίθετα θα διαμορφώσει ακόμα πιο επικίνδυνες συνθήκες.

Για το συγκεκριμένο παράδειγμα, έχουν, ήδη, υπάρξει διαμαρτυρίες, από τοπικούς φορείς και το λαό της περιοχής. Μάλιστα, σχετικό δημοσίευμα τον Ιούλιο του 2019, ανέφερε, ότι εκείνη την εποχή σχεδιάζονταν 12 Επιχειρηματικά Πάρκα Εξυγίανσης για περιοχές της Αττικής, όπως στον Ασπρόπυργο, στο Κορωπί, στο Μαρκόπουλο, στα Καλύβια, στο Λαύριο, στην Αυλώνα, στο Κρυονέρι, στα Μέγαρα, στη Φυλή, στη Μαγούλα και στη Μάνδρα, με το συνολικό τους Προϋπολογισμό να ανέρχεται στα 221 εκατομμύρια ευρώ. Ενώ, υπάρχει εκτίμηση, ότι μέχρι το 2040 προβλέπεται ότι θα υλοποιηθούν επενδύσεις, ώστε η συνολική επιφάνεια οργανωμένων Επιχειρηματικών Πάρκων, να ανέλθει στα 22.100 στρέμματα.

Με βάση, λοιπόν, το πλαίσιο λειτουργίας, τα Επιχειρηματικά Πάρκα όλων των μορφών, αφορούν μεγάλες επιχειρήσεις και όχι αυτοαπασχολούμενους ή μικροβιοτέχνες στη μεταποίηση. Ένας αυτοαπασχολούμενος επιπλοξυλουργός ή σιδηροβιοτέχνης, δεν θα έχει ούτε τη δυνατότητα, ούτε και θα τον συμφέρει να εγκατασταθεί σε ένα Επιχειρηματικό

Πάρκο, κυρίως, λόγω του υψηλού κόστους. Το κόστος εγκατάστασης και λειτουργίας μιας επιχείρησης σε Επιχειρηματικό Πάρκο, θα είναι υψηλότερη σε σχέση με το αντίστοιχο εκτός Επιχειρηματικού Πάρκου, αφού στα πάγια θα προστεθούν η αμοιβή της εταιρείας διαχείρισης του Επιχειρηματικού Πάρκου για τις υπηρεσίες της, όπως και η ετήσια συνδρομή για το αποθεματικό της εταιρείας διαχείρισης.

Συμπερασματικά, λοιπόν, οι διατάξεις του σχεδίου νόμου κατά το πρώτο μέρος, στοχευμένα επιδιώκουν την τόνωση της ανταγωνιστικότητας των βιομηχάνων, προλειαίνοντας το έδαφος για την προσέλκυση ικανής μάζας νέων κερδοφόρων επενδύσεων, την ενίσχυση της βιομηχανικής παραγωγής και της πράσινης επιχειρηματικότητας.

Για μην μακρηγορώ, παραθέτω στα πρακτικά, το δελτίο τύπου της Κεντρικής Ένωσης Επιμελητηρίων Ελλάδος, άκρως αποκαλυπτικό, με το οποίο εκφράζει την ικανοποίησή της για το νομοσχέδιο. Μιλάει, μήπως, εξ ονόματος των δεκάδων χιλιάδων αυτοαπασχολουμένων μητρώου βιοτεχνών, εμπόρων και επαγγελματιών; Όχι. Το αντίθετο. Μιλάει εξ ονόματος των βιομηχάνων, μεγαλοεπιχειρηματιών και αυτό που κάνει η Κυβέρνηση είναι να τους διαμορφώνει το κατάλληλο περιβάλλον. Υιοθετεί, όπως αναφέρει το δελτίο τύπου και μάλιστα αυτολεξεί, τα όσα ζητάνε οι μεγαλοεπιχειρηματίες.

Φυσικά, σε κάθε περίπτωση, οι τελικές εξουσιοδοτικές και μεταβατικές διατάξεις, τα κριτήρια και οι προδιαγραφές για τον χαρακτηρισμό ενός Επιχειρηματικού Πάρκου, το περιεχόμενο των μελετών, η διαδικασία εξέτασης των φακέλων, η διαδικασία οριοθέτησης και οργάνωσης, τα απαιτούμενα δικαιολογητικά, ο τρόπος λειτουργίας και διαχείρισης αυτής της κατηγορίας των Επιχειρηματικών Πάρκων, θα καθορίζονται με ΚΥΑ. Και γιατί αυτό; Για να μπορούν να μεταβάλλονται οι όροι και οι προϋποθέσεις αναλόγως με τα συμφέροντα και τις απαιτήσεις που πρέπει να εξυπηρετεί η εκάστοτε Κυβέρνηση, στις εκάστοτε συνθήκες.

Η νομοθεσία στην εξαίρεση των χρόνων, επιβεβαιώνει την τάση όλο και περισσότερων διευκολύνσεων σε επιχειρηματικούς ομίλους, ενώ, πλέον, δεν αναφέρονται ούτε σε θεωρητικό επίπεδο κίνητρα για την εγκατάσταση πολύ μικρών επιχειρήσεων σε Επιχειρηματικά Πάρκα, όπως υπήρχαν παλιότερα στη νομοθεσία για τα Βιοτεχνικά Πάρκα. Η εμπειρία, βέβαια, έδειξε ότι και κατά το παρελθόν η εγκατάσταση μιας πολύ μικρής βιοτεχνίας σε Επιχειρηματικό Πάρκο, δεν συνέφερε, ενώ υπάρχουν παραδείγματα από παλαιότερους τέτοιους σχεδιασμούς.

Θα σας αναφέρω το αντίστοιχο βιοτεχνικό πάρκο στο Ηράκλειο της Κρήτης, της Φοινικιάς-Μαλάδων, που μόνο ΒΙΟΠΑ δεν είναι. Οι μικρές επιχειρήσεις είναι εγκλωβισμένες σε έναν κυκεώνα αδιεξόδων, λόγω της ακρίβειας, της ανόδου των τιμών στα καύσιμα, στα οικοδομικά υλικά, που κάνει ασύμφορη την επιβίωση των μικρών βιοτεχνιών. Έχουν εκτιναχθεί στα ύψη οι αντικειμενικές αξίες των ακινήτων και για να επενδύσει ένας μικρός βιοτέχνης -δεν γίνεται λόγος, βέβαια, για αυτοαπασχολούμενο- το κεφάλαιο εκκίνησης που πρέπει να διαθέτει για αγορά οικοπέδου, κτιριακή εγκατάσταση και άλλα πράγματα, ξεπερνά το μισό εκατομμύριο ευρώ. Το Βιοτεχνικό Πάρκο απαξιώνεται και αυτό αποδεικνύεται και από το γεγονός ότι στη μελέτη για τον υπό κατασκευή Νέο Βόρειο Οδικό Άξονα, όχι μόνο δεν προβλέπεται η αναβάθμιση του υφιστάμενου κόμβου από τον εθνικό δρόμο προς τις Μαλάδες-Φοινικιά που βρίσκετε το Βιοτεχνικό Πάρκο, αντιθέτως προβλέπεται η κατάργησή του.

Με βάση, λοιπόν, τα παραπάνω, το ΚΚΕ είναι αντίθετο με τις διατάξεις του Α’ Μέρους του νομοσχεδίου -και περιορίζομαι να τοποθετηθώ μόνο για το Α’ Μέρος και τα άρθρα 1 ως 48. Τοποθετούμαστε, λοιπόν, «κατά» και θα έλεγα, ότι ενώ η Κυβέρνηση ετοιμάζει αυτά τα προνόμια για τους επιχειρηματικούς ομίλους -που δείχνει ότι εδώ υπάρχει άπλετος δημοσιονομικός χώρος- την ίδια στιγμή, η συντριπτική πλειοψηφία των εργατικών λαϊκών νοικοκυριών, δεν έχει δει φράγκο στην τσέπη του. Ενώ, ταυτόχρονα, η Κυβέρνηση αρνείται να ικανοποιήσει τα δίκαια αιτήματα των αυτοαπασχολούμενων, των μικρών επαγγελματιών και των εμπόρων, στους κλάδους της εστίασης, του τουρισμού, στους μικρούς καταλυματίες. Οι οφειλές στην εφορία, ο ΦΠΑ, οι προμηθευτές, οι τράπεζες, οι απειλές πλειστηριασμών και κατασχέσεων είναι στην ημερήσια διάταξη για κάθε επαγγελματία και όχι μόνο.

Όσους διακανονισμούς και αν κάνουν, η κατάσταση μέρα με τη μέρα χειροτερεύει. Τα χρέη, σε συνάρτηση με την πρωτοφανή ακρίβεια σε είδη πρώτης ανάγκης, σε πρώτες ύλες, στο ρεύμα και στα καύσιμα, επιβαρύνουν την ήδη οριακή οικονομική τους κατάσταση. Μάλιστα, από 1.1.2023, με βάση τον ασφαλιστικό νόμο 4670/2020, γνωστού ως «νόμος Βρούτση», οι εισφορές ατομικής ασφάλισης των αυτοαπασχολούμενων θα αυξηθούν κατά το ποσοστό του πληθωρισμού του προηγούμενου έτους και μάλιστα με τον πληθωρισμό να σημειώνει νέο ρεκόρ και να «σκαρφαλώνει» στο 12,1% το Σεπτέμβριο από 11,1% που ήταν τον Αύγουστο. Πέρα από την έκρηξη της ακρίβειας, οι αυτοαπασχολούμενοι θα κληθούν και πάλι να βάλουν ακόμα πιο βαθιά το χέρι στην τσέπη.

Η απαίτηση για πάγωμα, κατά τη γνώμη μας, των εισφορών ατομικής ασφάλισης, είναι κάτι παραπάνω από επιβεβλημένη στις σημερινές συνθήκες. Το αφήγημα ότι με το άνοιγμα του τουρισμού θα ωφεληθούν και μικροί και μεγάλοι «πήγε περίπατο», όπως και τα αφηγήματα που κατά καιρούς ακούγαμε από όλες τις Κυβερνήσεις που πέρασαν, είτε αυτό λεγόταν δίκαιη ανάπτυξη είτε ανάπτυξη για όλους που απλά έδωσαν διάφορες εύηχες διατυπώσεις. Μπορεί να μην στερήθηκε από τουρίστες η χώρα, όμως, οι δείκτες κερδοφορίας των μεγάλων τουριστικών μονάδων και των εμπορικών κέντρων, βάρεσαν πραγματικά κόκκινο με τα κέρδη τους να διπλασιάζονται. Όμως, το μεγαλύτερο μέρος των αυτοαπασχολούμενων επαγγελματιών, κυριολεκτικά μετράει τα κομμάτια του. Το 46,3 % των πολύ μικρών επιχειρήσεων καταγράφουν μείωση του τζίρου τους, σε σχέση με πέρυσι και σχεδόν 4 στις 10 επιχειρήσεις, δηλαδή το 38,6% εκφράζουν φόβους για λουκέτο.

Η Κυβέρνηση, λοιπόν, εμπαίζει τους αυτοαπασχολούμενους με τη δήθεν κατάργηση του Τέλους Επιτηδεύματος, αφού αυτή θα γίνεται μόνο σε όσους προχωρούν σε αύξηση προσωπικού, αποκλείοντας έτσι χιλιάδες επαγγελματίες χωρίς προσωπικό, οι οποίοι καλούνται να πληρώσουν, για μια ακόμη χρονιά, το συγκεκριμένο κεφαλικό φόρο. Αν προσθέσουμε βέβαια και την κατάργηση του αφορολογήτου και τη φορολογία από το πρώτο κιόλας ευρώ, προστίθεται στο σωρό ένας ατελείωτος Γολγοθάς, για τη συντριπτική πλειοψηφία αυτοαπασχολούμενων και μικρών επαγγελματιών.

Από τον προηγούμενο, κιόλας, Αναπτυξιακό νόμο της Κυβέρνησης μόνο 744 από τις 814.000 επιχειρήσεις εντάχθηκαν σε αυτόν. Σε κάθε περίπτωση, οι αυτοαπασχολούμενοι και οι μικροί επιχειρηματίες, πρέπει να δείξουν τη δύναμή τους. Η ΕΕ και όλες οι Κυβερνήσεις που πέρασαν διαχρονικά -ΝΔ, ΣΥΡΙΖΑ, ΠΑΣΟΚ, ξανά ΝΔ και κλείνω με αυτό- τους θεωρούν διαρθρωτικό πρόβλημα της οικονομίας και ο στόχος είναι η εξαφάνισή τους. Γι’ αυτό και η μαζική συμμετοχή των επαγγελματιών, στις απεργιακές κινητοποιήσεις της 9ης Νοεμβρίου μαζί με τους εργάτες, αποτελεί τη μόνη απάντηση στον δύσκολο αντιλαϊκό χειμώνα που έρχεται.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Ευχαριστούμε τον κ. Συντυχάκη. Συνεχίζουμε δίνοντας τον λόγο στον Ειδικό Αγορητή της Ελληνικής Λύσης, κ. Βασίλη Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Θα ξεκινήσουμε από το ότι το σχέδιο νόμου τέθηκε προς διαβούλευση με 49 άρθρα σχετικά με τα Επιχειρηματικά Πάρκα, λαμβάνοντας 224 σχόλια, ενώ κατατέθηκε προς επεξεργασία στην Επιτροπή με 84 άρθρα, δηλαδή, επιπλέον 35 άρθρα που αποτελούν το Β’ Μέρος, για τα οποία, προφανώς, έκρινε η Κυβέρνηση πως δεν υπήρχε κανένας λόγος διαβούλευσης. Έτσι, τουλάχιστον, το καταλαβαίνουμε εμείς. Ως εκ τούτου, η πρώτη μας ερώτηση στον Υπουργό, είναι πώς αιτιολογείται η συγκεκριμένη απόφασή του. Με ποια κριτήρια, δηλαδή, αποφάσισε να μην τοποθετηθούν όλα τα άρθρα στη διαβούλευση.

Επίσης, γιατί κατατέθηκε και αυτό το νομοσχέδιο τόσο αργά; Δεν επιθυμεί η Κυβέρνηση την εποικοδομητική συμβολή μας στην επεξεργασία του; Εμείς το θέλουμε, αλλά ο χρόνος δεν υπάρχει έτσι.

Το Α’ Μέρος του νομοσχεδίου αφορά στα Επιχειρηματικά Πάρκα. Σκοπός των διατάξεών του είναι η προσέλκυση επενδύσεων για την ανάπτυξη Επιχειρηματικών Πάρκων, μέσω των οποίων συγκεντρώνονται επιχειρηματικές δραστηριότητες, σε συγκεκριμένες περιοχές, με οργανωμένες υποδομές και μέχρι εδώ καλώς.

Το δικό μας συμπέρασμα είναι ότι ο Υπουργός θεωρεί πως αυτό λείπει για να αναπτυχθεί βιώσιμα η χώρα μας, όταν, για παράδειγμα, στη ΒΙΠΕ Κομοτηνής υπάρχουν 44 κλειστά εργοστάσια από τα 72 συνολικά. Δηλαδή, σε μία ΒΙΠΕ που δημιουργήθηκε τα προηγούμενα χρόνια με αρκετές ενισχύσεις και, πράγματι, με όραμα για την ανάπτυξη και τη στήριξη μιας τόσο ευαίσθητης περιοχής. Το αποτέλεσμα είναι να έχει σήμερα 72 επιχειρήσεις, εκ των οποίων οι 69 μεταποιητικές -ο κλάδος που σας ενδιαφέρει, δηλαδή- αλλά να λειτουργούν μόνο οι 25. Μεταξύ αυτών η ΣΕΛΜΑΝ, για την οποία, πολλές φορές, ο Υπουργός Ανάπτυξης είχε υποσχεθεί την επαναλειτουργία της, χωρίς να έχει συμβεί τίποτε μέχρι σήμερα. Ακόμη και ο τοπικός βουλευτής της ΝΔ του άσκησε κριτική για κωλυσιεργία, όπως θα καταθέσουμε στα Πρακτικά.

Εύλογα, λοιπόν, αναρωτιέται κανείς γιατί θα έχουν διαφορετική εξέλιξη τα Επιχειρηματικά Πάρκα, αφού τα ήδη υφιστάμενα έχουν την παραπάνω κατάληξη; Υπενθυμίζουμε εδώ πως η ΕΤΒΑ, η οποία από πολύτιμη τράπεζα επενδύσεων κατέληξε «κουφάρι» real estate, έχει στην ιδιοκτησία της 25 ΒΙΠΕ. Χρειάζονται και άλλες ΒΙΠΕ ή μήπως πρόκειται για μία μεθόδευση, με σκοπό να λαμβάνουν ευνοϊκές ρυθμίσεις για πάρκα ορισμένοι που έχουν άλλες χρήσεις, όπως ξενοδοχεία και γραφεία; Θέματα για τα οποία θα αναφερθούμε περαιτέρω στην συζήτηση επί των άρθρων. Μήπως απλά και μόνο για να βρεθούν τρόποι είσπραξης χρημάτων από το Ταμείο Ανάκαμψης; Εάν ναι, δεν μάθαμε τίποτα από την κακοδιαχείριση τόσων ΕΣΠΑ στο παρελθόν;

Στο σχέδιο νόμου, επιπλέον, περιλαμβάνονται διάφορα διαδικαστικά σχετικά με την ομαδοποίηση, την αδειοδότηση και την χωροθέτηση των Επιχειρηματικών Πάρκων. Επίσης, για τις υποδομές τους και για τη χρήση των ανταποδοτικών τελών τους, καθώς και κίνητρα για επενδυτές και απαλλαγές από φόρους μεταβίβασης. Υπενθυμίζουμε πως υπάρχει ήδη ο πρόσφατος ν.4759/2020 του Υπουργείου Περιβάλλοντος, με Υπουργό τον κ. Χατζηδάκη, για το χωροταξικό σε Επιχειρηματικά Πάρκα. Οπότε, εύλογα αναρωτιόμαστε εάν πρόκειται για επικάλυψη ή για έλλειψη οργάνωσης και συνεννόησης μεταξύ των Υπουργείων και των Υπουργών. Ο Υπουργός θα το γνωρίζει καλύτερα και θα επιθυμούσαμε να μας το εξηγήσει.

Υπάρχουν, πάντως, ενδιαφέρουσες προτάσεις εκ μέρους των Επιμελητηρίων, όπως θα καταθέσουμε στα Πρακτικά. Ίσως, ορισμένες να έχουν ενσωματωθεί στο νομοσχέδιο –δεν το έχουμε αναλύσει ακόμη επαρκώς. Κάποιες αναφέρονται στην Αττική, στην οποία πρέπει να δοθεί μεγάλη σημασία, έτσι ώστε, πρώτον, να μη χαθούν και άλλες μονάδες και, δεύτερον, να αξιοποιηθεί κατάλληλα η περιοχή του Ελαιώνα, του Σχιστού, των Ναυπηγείων κ.λπ..

Περαιτέρω, στο Α’ Μέρος, δημιουργείται Ηλεκτρονικό Μητρώο Αδρανών Βιομηχανικών Κτιρίων, ελπίζοντας να έχει στόχο την ενεργοποίησή τους και όχι το real estate, όπως του παλαιού εργοστασίου της ΧΡΩΠΕΙ στον Πειραιά και της ΠΥΡΚΑΛ στον Υμηττό. Έτσι χάθηκε, δυστυχώς, η πρώτη, που ήταν μια ιστορική φαρμακευτική μονάδα με σοβαρές ερευνητικές ικανότητες. Επίσης, η δεύτερη είναι απαραίτητη για την αμυντική μας βιομηχανία, ενώ ακόμη διαθέτει σημαντικά μηχανήματα. Υπενθυμίζουμε εδώ ότι η αμυντική μας βιομηχανία είναι απαραίτητη προϋπόθεση για τη στήριξη ολόκληρης της βιομηχανίας μας. Έτσι συμβαίνει παντού, σε όλο τον κόσμο. Παρεμπιπτόντως, τι γίνεται με την ΕΛΒΟ και με τα Ναυπηγεία Σκαραμαγκά; Γιατί δεν λειτουργεί καμία από τις 2, ακόμη; Ποιος ευθύνεται; Πότε θα ξεκινήσουν;

Από την άλλη πλευρά, τα πάρκα ονομάζονται σκόπιμα «Επιχειρηματικά» και όχι βιομηχανικά, έτσι ώστε να μη φιλοξενούν απαραίτητα βιομηχανίες; Τέλος, σύμφωνα με το άρθρο 35 του νομοσχεδίου, το Υπουργείο Ανάπτυξης ορίζεται ως αρμόδιο για την εκπόνηση, εφαρμογή και επικαιροποίηση επιχειρηματικού σχεδίου για την ανάπτυξη Επιχειρηματικών Πάρκων.

Υπάρχει σχέδιο βιομηχανικής ανάπτυξης, μιας και χωρίς αυτό δεν έχει κανένα νόημα να συζητάμε για πάρκα; Για τη βιομηχανία που σωστά προτείνει η «Έκθεση Πισσαρίδη», και είναι από τα λίγα σωστά, ενώ, όπως θα καταθέσουμε στα πρακτικά, το Υπουργείο Ανάπτυξης ζήτησε μελέτη από την εταιρεία PwC. Προφανώς έναντι αμοιβής; Η μελέτη αυτή περιλαμβάνει 43 παρεμβάσεις συνολικού κόστους 2,1 δις, δηλαδή όσο 1,5 μήνας επιδότησης του καρτέλ της ενέργειας μέσω των καταναλωτών. Ο σκοπός της δε, κατά την ίδια, είναι η επιστροφή στην Ευρώπη μονάδων παραγωγής που είχαν μεταφερθεί σε τρίτες χώρες λόγω

φθηνότερου κόστους, όπου σήμερα επειδή οι αλυσίδες παραγωγής της παγκοσμιοποίησης ανασυντάσσονται με τα μεταφορικά στα ύψη, θεωρείται σκόπιμος ο επαναπατρισμός τους και ίσως αποτελεί μια πραγματικά μεγάλη ευκαιρία για την Ελλάδα.

Όσον αφορά τον στόχο, αναφέρει πως η βιομηχανική παραγωγή οφείλει να φτάσει στο 13% του ΑΕΠ εντός μιας 5ετίας, καθώς επίσης στο 15% έως το 2030 από το μόλις 9,2% που βρίσκετε σήμερα και υποχωρεί συνεχώς. Όλα αυτά βέβαια είναι θεωρητικά αφού επιταχύνεται η άνοδος των εισαγωγών στη χώρα μας και το εμπορικό μας έλλειμμα, το οποίο σχεδόν διπλασιάστηκε το πρώτο 7μηνο του 2022 σχετικά με το αντίστοιχο του 2021. Έτσι τεκμηριώνεται το πως συνεχίζει να μειώνεται η ανταγωνιστικότητα της οικονομίας μας, παρά τους εξευτελιστικά χαμηλούς μισθούς, καθώς και να αποψιλώνεται ο παραγωγικός μας ιστός.

Το εμπορικό μας έλλειμμα, τους πρώτους 7 μήνες, δυστυχώς, εξαΰλωσε τα αυξημένα τουριστικά μας έσοδα για ολόκληρο το 2022, επειδή οι τουριστικές επιχειρήσεις μας καλύπτουν σχεδόν το 80% των αναγκών τους με εισαγόμενα προϊόντα. Για να καλυφθεί δε αυτό το έλλειμμα, πρέπει να δανειζόμαστε συνεχώς από το εξωτερικό με αποτέλεσμα την άνοδο του εξωτερικού μας χρέους που είναι ήδη στην στρατόσφαιρα. Εάν ισχυριστεί εδώ ο Υπουργός, ή οποιοσδήποτε Υπουργός, πως οφείλεται στις αυξημένες τιμές της ενέργειας, θα κάνει λάθος αφού αντίστοιχα αυξημένες ήταν οι εξαγωγές των ελληνικών διυλιστηρίων, ενώ ένα μεγάλο μέρος της ανόδου των εξαγωγών μας οφείλεται στα πετρελαιοειδή, σε αυτά τα διυλιστήρια.

Συνεχίζοντας με το Β’ Μέρος, υπάρχουν διατάξεις για τη φαρμακευτική κάνναβη στο Κεφάλαιο Α΄, για ένα πεδίο επενδύσεων το οποίο είναι ίσως το μοναδικό που αναπτύσσεται στη χώρα μας. Ενδεχομένως, επειδή είναι το αγαπημένο πεδίο του Υπουργού μετά τη γνωστή κυβίστηση απέναντι στο στέλεχος του ΣΥΡΙΖΑ, που ειλικρινά μας στενοχώρησε πάρα πολύ όπως, άλλωστε, και εκείνη για τις Πρέσπες. Αφορά διευκρινιστικά θέματα επί της αδειοδότησης και συσκευασίας, ενώ, εμείς είμαστε κάθετα αντίθετοι σε τέτοιου είδους επενδύσεις, όπως είχαμε αναφέρει κατά τη συζήτηση του νομοσχεδίου καθώς επίσης εντελώς απρόθυμοι για κυβιστήσεις της ντροπής.

Ακολουθούν, στο Κεφάλαιο Β’, ρυθμίσεις για τον Οργανισμό Βιομηχανικής Ιδιοκτησίας και κυρίως για οργανωτικά θέματα όπως είναι η στελέχωση και η μισθοδοσία χωρίς, ούτε εδώ, να δίνεται κοστολόγηση από το ΓΛΚ.

Στο Κεφάλαιο Γ’, υπάρχουν άρθρα που αφορούν την ατομική ενέργεια και την ακτινοπροστασία, όπου παραδόξως διαπιστώνουμε πως αφαιρείται από το αντικείμενο της Ελληνικής Επιτροπής Ατομικής Ενέργειας η πυρηνική ενέργεια. Υπάγονται δε στην αρμοδιότητα του Υπουργού Ανάπτυξης θέματα πυρηνικής τεχνολογίας, ακτινοπροστασίας, καθώς επίσης και πυρηνικής ασφάλειας. Αλήθεια, κ. Υπουργέ, ποιο είναι το σκεπτικό;

Εμείς είμαστε, φυσικά, υπέρ της εφαρμογής της πυρηνικής ενέργειας. Ο Υπουργός Ανάπτυξης εμφανίστηκε διαλλακτικός ως προς το ενδεχόμενο χρήσης της και μάλλον είναι υπέρ, ενώ ο καθ’ ύλην αρμόδιος Υπουργός Ενέργειας είναι αρνητικός. Τελικά τι συμβαίνει και ποιος ασχολείται, εάν όχι η Επιτροπή Ατομικής Ενέργειας; Επίσης προβλέπεται αποζημίωση σε περίπτωση απασχόλησης του προσωπικού της Επιτροπής Ατομικής Ενέργειας υπερωριακά, με το άρθρο 64, χωρίς επανακοστολόγηση. Γιατί; Περιμένουμε κάποιο έκτακτο συμβάν λόγω Ουκρανίας, των πυρηνικών της Τουρκίας ή της Βουλγαρίας από την οποία προμηθευόμαστε ηλεκτρική ενέργεια; Τουλάχιστον οφείλει να μας ενημερώσει ο Υπουργός μιας και το θέμα είναι αρκετά σοβαρό.

Τέλος, στο Κεφάλαιο Δ’, υπάρχουν διάφορες τροπολογίες, όπως συνήθως συμβαίνει, ειδικά όταν πλησιάζουν οι εκλογές. Πρόκειται για 16 άρθρα, όπως ενδεικτικά το άρθρο 69 για την υπερωριακή απασχόληση στη ΔΙΜΕΑ που είναι το μοναδικό για το οποίο παρέχει κοστολόγηση το ΓΛΚ, ύψους 135.000 ευρώ. Γιατί δεν προσλαμβάνονται υπάλληλοι, κ. Υπουργέ, αντί να πληρώνονται υπερωρίες; Σας είχαμε ρωτήσει, κατά τη συζήτηση του σχετικού νομοσχεδίου, αν το προσωπικό είναι επαρκές και μας απαντήσατε πως είναι. Οφείλεται στο πλαφόν, όπως στην ξυλεία που νομοθετήθηκαν για τις μικρομεσαίες επιχειρήσεις, παρεμβαίνοντας απαράδεκτα στην ελεύθερη αγορά για να μη στενοχωρηθεί το ενεργειακό καρτέλ που αισχροκερδεί; Δεν είναι γνωστό πως το πλαφόν τελικά οδηγεί σε μαύρη αγορά και σε άνοδο των τιμών;

Επιπρόσθετα, νομοθετούνται δράσεις για την ένταξη παιδιών, εφήβων και ατόμων με αναπηρία σε υπηρεσίες δημιουργικής απασχόλησης, με τα άρθρα 71 και 72, τα έξοδα των οποίων θα καλύπτονται από το συγχρηματοδοτούμενο σκέλος του Προγράμματος Δημοσίων Επενδύσεων. Μάλλον εδώ ανήκει το «επενδυτικό» του κ. Μαραβέγια, αν δεν κάνω λάθος.

Επιπλέον, υπάρχουν άρθρα για άδειες παραγωγού πωλητή λαϊκών αγορών όπου συνεχίζονται τα «μπαλώματα» σε ένα προβληματικό νομοσχέδιο, καθώς επίσης ένα ακόμη άρθρο για το Ελληνικό, το άρθρο 80. Είναι αξιοσημείωτο πως, σχεδόν σε κάθε νομοσχέδιο ή τροπολογία, εμφανίζεται κάτι σχετικό με το Ελληνικό αφού ο συγκεκριμένος επιχειρηματίας τα θέλει όλα δικά του και προφανώς έχει τα μέσα να εκβιάζει και να τα παίρνει όλα.

Δεν έχει ξεκινήσει πάντως κάποια επένδυση στην αντιπαροχή -ουσιαστικά πρόκειται για την παροχή στο Ελληνικό έστω στο μικρό τμήμα και εκτός αεροδρομίου στο παραθαλάσσιο φιλέτο του Αγίου Κοσμά- παρά το ότι έχουν ληφθεί και προκαταβολές και δάνεια σε αρκετά σημαντικά ποσά. Επίσης, έχουμε την υπαγωγή του ΙΟΒΕ στους δικαιούχους κονδυλίων έρευνας και κατά την άποψή μας, πολύ σωστά, σε αντίθεση με την Αξιωματική Αντιπολίτευση, αλλά σε αντίθεση με την απαράδεκτη υπαγωγή του ΕΛΙΑΜΕΠ το 2020.

Για την επαναφορά στο δημόσιο του αιγιαλού και της παραλίας στην περιοχή Αφάντου της Ρόδου από το ΤΑΙΠΕΔ, στο άρθρο 77, για την παράταση της εκκαθάρισης του Οργανισμού Διεξαγωγής Ιπποδρομιών Ελλάδος, καθώς επίσης οργανωτικά για τον χώρο των Ερασιτεχνικών Αθλητικών Σωματείων. Όπως αναφέραμε, το ΓΛΚ δεν ποσοτικοποιεί τίποτα εκτός από τις υπερωρίες της ΔΙΜΕΑ, παρά το ότι ασφαλώς υπάρχουν πολλά άλλα κόστη, όπως οι απαλλαγές στα Επιχειρηματικά Πάρκα και τα διοικητικά στον ΟΒΙ, για τις υπερωρίες στην Επιτροπή Ενέργειας κ.λπ..

Τα υπόλοιπα θέματα θα τα αναλύσουμε στις επόμενες συνεδριάσεις της Επιτροπής, μιας και δε δόθηκε αρκετός χρόνος για την επεξεργασία του συνόλου του νομοσχεδίου, όπου υπάρχουν σημαντικά προβλήματα που θα τα πούμε στη συνέχεια.

Ευχαριστώ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Τον λόγο έχει ο κύριος Αρσένης με την τοποθέτηση του οποίου ολοκληρώνεται ο κύκλος των εισηγητών.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Έχουμε ακόμα ένα νομοσχέδιο που ωφελεί μια συγκεκριμένη τράπεζα, την τράπεζα Πειραιώς, στην οποία ανήκει η ΕΤΒΑ. Γιατί θυμόμαστε πολύ καλά αυτή την τράπεζα; Διότι, δεν είναι άλλη από την τράπεζα που κρατικοποιήθηκε πληρώνοντας 10πλάσια τιμή από την τιμή αγοράς των μετοχών.

Είναι αυτές οι τράπεζες στις οποίες έχουμε δώσει ξανά και ξανά τα χρήματα των Μνημονίων. Το πρώτο Μνημόνιο ήταν για τις τράπεζες του εξωτερικού, τα υπόλοιπα ήταν για τις εδώ κυρίως τράπεζες οι οποίες ποτέ δε δανείζουν χρήματα σε κανέναν άνθρωπο που τα έχει ανάγκη στην Ελλάδα. Βέβαια, να θυμίσουμε ότι σε αυτές τις τράπεζες, που δε δανείζουν χρήματα σε κανέναν άνθρωπο που τα έχει ανάγκη παρά μόνο στους 5 γνωστούς ολιγάρχες, δίνετε όλη τη χρηματοδότηση που περνάει από εκεί για το Ταμείο Ανάκαμψης, αποκλείοντας 800.000 από τις 830.000 επιχειρήσεις της χώρας, αλλά και το ΕΣΠΑ και τώρα μας λέτε και την ενίσχυση των δανείων για τη στέγαση κ.λπ.. Αποκλείετε, δηλαδή, από την πρόσβαση σε αυτούς τους πόρους όλους τους πολίτες που τα έχουν ανάγκη. Αυτό είναι ανάκαμψη και ανάπτυξη για εσάς.

Με το παρόν νομοσχέδιο προχωράμε και σε ένα ακόμα κομμάτι για την κλιμάκωση της επίθεσης απέναντι στους μικρούς και στους μεσαίους, όπου θα έχουμε ατομικές ιδιωτικές συμβάσεις συνεργασίας αυτών των Επιχειρηματικών Πάρκων με τους ανθρώπους που τα χρησιμοποιούν, οι οποίοι δεν είναι πάντα μεγάλες βιομηχανίες, είναι και μικρές βιοτεχνίες όπως τυπογραφεία. Έχω επισκεφθεί πολλές μικρές επιχειρήσεις σε αυτές τις δομές.

Στην ουσία, πρόκειται για μια επίθεση τη στιγμή που οι επιχειρήσεις «στενάζουν» από τους λογαριασμούς του ρεύματος. Στην περιοδεία που είχαμε αυτές τις ημέρες, ως ΜέΡΑ25 -και συνεχίζει αυτή τη στιγμή στην Αλεξανδρούπολη- μια περιοδεία στην Ανατολική και Κεντρική Μακεδονία και τη Θράκη, τύχαμε παρόντες τη στιγμή που ο άνθρωπος που είχε το ξενοδοχείο και μας φιλοξενούσε, άνοιξε το λογαριασμό του ρεύματος και πάρα πολύ απλά κόντεψε να πάθει εγκεφαλικό, γιατί ήρθε ένας λογαριασμός ο οποίος ήταν 3,5 φορές πάνω από τον κανονικό με ποσό το οποίο δεν υπάρχει καμία πιθανότητα να το εξυπηρετήσει με βάση τα έσοδά του. Είναι άλλη μια επιχείρηση, που επιτυχώς κλείνετε. Και λέω «επιτυχώς», γιατί είναι ο στόχος σας. Είναι ο στόχος σας, να μαζευτεί η οικονομική δραστηριότητα σε 5 ολιγάρχες. Αυτό θέλετε να κάνετε.

Τι άλλους στόχους εξυπηρετείτε με αυτή τη συμπίεση κάθε πιθανότητας; Δηλαδή, με το να εξαφανίζετε κάθε πιθανότητα να έχουν ένα κέρδος οι μικρές και κάποιες μεσαίες επιχειρήσεις. Φαίνεται ότι ενώ μιλάτε για ανάπτυξη, μιλάτε για επενδύσεις, μιλάτε για τις θέσεις απασχόλησης, τις ξένες εταιρείες, τις ξένες επενδύσεις που έρχονται από το εξωτερικό, αυτό που φαίνεται είναι μια διαρκή αποεπένδυση. Τουλάχιστον, όσον αφορά στο παραγωγικό κομμάτι, γιατί αν «επένδυση» είναι «το πλιάτσικο στους εργαζόμενους, για να κερδίσει ο ένας ιδιοκτήτης χρήματα, για να βάλει στην τσέπη του και να τα στείλει στα Cayman Islands», εκεί είστε επιτυχείς.

Ποιο είναι το μοντέλο, που φαίνεται; Επιχειρήσεις, οι οποίες κάνουν πολλαπλά ΑΦΜ, βάζουν τα πάγια στοιχεία στη μία εταιρεία, κρατάνε τους εργαζόμενους στην άλλη, όταν δεν τους απολύουν, παίρνουν δάνεια με βάση τα πάγια που τα βάζουν στην τσέπη τους. Χρεώνουν μετά πολύ αυστηρά, υψηλά ενοίκια στην εταιρεία που έχει τους εργαζόμενους και τη δραστηριότητα κι έρχονται οι απολύσεις των εργαζομένων ως κάτι το οποίο «τι να κάνουμε, δεν βγαίνει οικονομικά εταιρεία, κ.λπ.».

Ένα παρόμοιο σκηνικό μας περιέγραψαν οι εργαζόμενοι στα Λιπάσματα στην Καβάλα. Ακριβώς, με τη δημιουργία διαφορετικών ΑΦΜ και τη μεταβίβαση των παλιών στοιχείων και βέβαια τις απολύσεις. Αυτό είναι το «σκηνικό» που σκέφτεστε κάθε φορά που λέτε «ΣΔΙΤ». Η μεταφορά των παγίων, δάνεια με χρήση αυτών των πάγιων στοιχείων, αύξηση του κόστους ως προς το κομμάτι που μένει η λειτουργία, απολύσεις, κλείσιμο. Δεν έχει σημασία, ξέρετε, γιατί τα χρήματα έχουν πάει στα Cayman Islands.

Βέβαια, είχατε μια έκπληξη χθες όταν το 4ο Τμήμα του ΣτΕ, ομόφωνα, με τρόπο που δε χρειάζεται η αναπομπή στην Ολομέλεια, αποφάσισε ότι είναι άκυρες όλες οι πράξεις σας αναφορικά με το ΣΔΙΤ του Εξωτερικού Υδροδοτικού Συστήματος Αθήνας, της ΕΥΔΑΠ Παγίων. Δηλαδή, μετά την κρίση της Ολομέλειας του ΣτΕ, των 25 έως 27 Δικαστών, ότι είναι παράνομος ο νόμος ΣΥΡΙΖΑ για τη μεταβίβαση του ΕΥΔΑΠ-ΕΥΑΘ στο Υπερταμείο, τώρα κρίνει πως είναι παράνομο και το ΣΔΙΤ στο Εξωτερικό Υδροδοτικό Σύστημα.

Τι συμβαίνει εδώ; Σας λέει το ΣτΕ ότι το νερό είναι δημόσιο αγαθό. Τι προσπαθείτε να κάνετε εσείς με κάθε τρόπο; Και βέβαια δεν ξεχνάμε ποτέ την Συνταγματική εκτροπή του να ξαναφέρετε το νόμο ΣΥΡΙΖΑ και να πείτε «στο Υπερταμείο το νερό, ΕΥΔΑΠ-ΕΥΑΘ». Εσείς θέλετε να προχωρήσετε, πάση θυσία, σε αυτή την ιδιωτικοποίηση, για να διαλύσετε το νερό, να γίνουν οι λογαριασμοί του νερού οι επόμενοι λογαριασμοί ρεύματος, που θα φέρνουν τους ανθρώπους σε κατάσταση λιποθυμίας, σε κατάσταση να μην μπορούν να φέρουν ένα πιάτο φαΐ στα παιδιά τους, σε κατάσταση να επιλέξουν αν θα πληρώσουν το ρεύμα ή αν θα πάνε Σούπερ Μάρκετ, θα είναι το νερό.

Εσείς, όμως, θέλετε να το προχωρήσετε αυτό μοντέλο, γιατί το ενδιαφέρον σας, ο στόχος σας, είναι αυτά τα χρήματα, τα πάγια στοιχεία, οι εταιρείες που παράγουν, να ρευστοποιηθούν, να απολυθούν οι εργαζόμενοι και τα χρήματα να πάνε στα Cayman Islands.Τέτοιες επενδύσεις φέρνετε.

Θέλω, όμως, να πω και για ένα άλλο τραγικό γεγονός, που έγινε αυτές τις μέρες και συγκεκριμένα χθες. Μια νέα γυναίκα, 35 ετών, οδοντίατρος, που ήταν σε αναστολή μαζί με τους υγειονομικούς, έθεσε τραγικό τέλος στη ζωή της, μετά από τόσους μήνες, 13 μήνες σχεδόν, χωρίς να έχει ένα στοιχειώδες εισόδημα, με όλη την πίεση της οικογένειάς της. Είναι αυτό το πρώτο θύμα, ο πρώτος νεκρός της ακραίας αυτής πολιτικής σας, μιας πολιτικής που συνεχίζετε τώρα -την αναστολή των υγειονομικών- παρά την «Έκθεση Λύτρα», που σας εξήγησε πολύ καλά, τι έφερε αυτή η αναστολή στο ΕΣΥ, γιατί η διαφορά της «Έκθεσης Τσιόδρα-Λύτρα» με την «Έκθεση Λύτρα» ήταν η αναστολή των υγειονομικών. Την θυμάστε; Συμπίπτει η έναρξη της μελέτης με την αναστολή των υγειονομικών, όταν ένα 1 στους 10 εργαζόμενους στην υγεία βρέθηκαν εκτός.

Σήμερα που, όχι το εμβόλιο, ούτε η μάσκα δεν είναι υποχρεωτική, συνεχίζετε να τους κρατάτε εκτός εργαλειοποιώντας την απουσία τους, την περιθωριοποίησή τους, για να ιδιωτικοποιήσετε το ΕΣΥ και όχι μόνο αυτό. Προχωράτε σε παράνομες απολύσεις. Στην Καβάλα από τους 100 ανθρώπους σε αναστολή έχουν παράνομα απολυθεί οι 18 με αποφάσεις των Διοικητών των νοσοκομείων και, βέβαια, η κατάσταση είναι ίδια σε όλη την Ελλάδα, την ίδια στιγμή που ένας άνθρωπος που βρίσκεται στη φυλακή, γιατί έχει καταδικαστεί και έχει παιδιά και ανάγκες, κρατάει το 50% του μισθού του, συνεχίζει να πληρώνεται. Σε αυτούς τους ανθρώπους σε αναστολή, δεν τους δίνετε ούτε την ασφάλισή τους, ούτε αποζημίωση, ούτε τα επιδόματα τέκνων, ούτε τίποτα. Γιατί τα κάνετε όλα αυτά; Τα κάνετε για τη δημόσια υγεία; Όχι. Τα κάνετε για την ιδιωτικοποίηση του ΕΣΥ και τα κάνετε για τα ΣΔΙΤ που ετοιμάζεστε να φέρετε στο ΕΣΥ όπου και πάλι θα κάνετε το ίδιο κολπάκι. Τα πάγια των νοσοκομείων θα πάνε σε μια εταιρεία, θα πάρουν δάνειο οι διαχειριστές, θα έχουμε τα κόστη να αυξάνονται, δηλαδή, θα μας φέρετε και στην υγεία ένα «σύστημα Αμερικής» όπου ο κάθε πολίτης θα έχει ένα δικαίωμα στην ουσία να χάσει τη ζωή του με την παρέα ενός γιατρού, γιατί δεν θα μπορεί να κάνει τίποτα το ΕΣΥ πέρα από αυτό, την ίδια στιγμή που μόνο όποιος έχει χρήματα θα μπορεί να χειριστεί. Υπηρεσίες υγείας με πολύ

μεγαλύτερα κόστη, με πολύ χειρότερη ποιότητα και στην ουσία ανυπαρξία προστασίας της υγείας για τους πολίτες.

Κομμάτι όλων αυτών, και θα έρθουμε άρθρο-άρθρο να το αναλύσουμε στην κατ’ άρθρο συζήτηση, είναι αυτό που έχουμε μπροστά μας. Είναι ακόμα ένα κόλπο, με πλάγιο τρόπο, της Τράπεζας Πειραιώς συμπίεσης των μικρών επιχειρήσεων, καταστρατήγησης της περιβαλλοντικής νομοθεσίας κάτι που το κάνετε πάντα, είναι «εκ των ων ουκ άνευ» όπως και στο Ελληνικό και ούτω καθεξής.

Το ΜέΡΑ25 καταψηφίζει. Θα καταθέσουμε και αναλυτικά τις καταγγελίες μας άρθρο-άρθρο στην επόμενη συνεδρίαση.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε.

Ολοκληρώθηκε, κυρίες και κύριοι συνάδελφοι, ο κύκλος των Εισηγητών και των Ειδικών Αγορητών.

Έχει ζητήσει τον λόγο η κυρία Τζάκρη, για την δική της τοποθέτηση. Παρακαλώ, κυρία Τζάκρη, έχετε τον λόγο για έξι λεπτά.

**ΘΕΟΔΩΡΑ ΤΖΑΚΡΗ:** Σας Ευχαριστώ.

Κρίμα βέβαια, κ. Υπουργέ, που μιλάω πριν από εσάς και δεν θα μπορώ να ακούσω τι έχει να μας πει η Κυβέρνησή σας για την ανάπτυξη και τους υπόλοιπους 6 μήνες. Θα σας ακούσω μετά, γιατί είθισται να τελειώνουν πρώτα οι βουλευτές και μετά να μιλούν οι Υπουργοί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Τζάκρη, γιατί το λέτε αυτό; Αυτή είναι η διαδικασία. Το λέτε αυτό για να δημιουργήσετε εντυπώσεις; Η διαδικασία είναι η εξής και την γνωρίζετε. Τελειώνουν οι ομιλητές και η συνεδρίαση κλείνει με την ομιλία του Υπουργού. Με αυτό που λέτε, όποιος μας ακούει θα νομίζει ότι τρόμαξε ο Υπουργός και έκατσε κάτω.

**ΘΕΟΔΩΡΑ ΤΖΑΚΡΗ:** Όχι, κ. Πρόεδρε, δεν εννοώ αυτό. Θα ακούσω τον Υπουργό στη συνέχεια.

Κύριε Υπουργέ, έλεγα ότι είναι κρίμα που δεν προηγηθήκατε, για να ακούσω τι έχετε να πείτε για την ανάπτυξη για τους υπόλοιπους 5-6 μήνες που θα μείνει η Κυβέρνησή σας στην εξουσία. Αυτά που δεν κάνατε βεβαίως τα 3,5 χρόνια σε αυτή, γιατί λίγο πριν τη λήξη της κυβερνητικής σας θητείας, όπως κάνει πάντα η ΝΔ κατά την προσφιλή της συνήθεια, έρχεστε εδώ για να μας «πουλήσετε» μέλλον.

Γιατί για τη ΝΔ τίποτα δεν γίνεται σε παρόντα χρόνο, όλα παραπέμπονται για το μέλλον. Σας προτείνω μάλιστα να κατεβείτε στην προεκλογική σας εκστρατεία με το σύνθημα του «σήμερα, αύριο, για όλους», κατά αντιστροφή του γνωστού συνθήματος «αύριο, σήμερα, για όλους». Γιατί είστε η Κυβέρνηση του αύριο, για να μη σας πω και του μεθαύριο. Αύριο θα έρθει η ανάπτυξη, μεθαύριο το μέλλον.

Αυτό που μας παρουσιάζετε, κ. Υπουργέ, ως ανάπτυξη σήμερα, είναι ένας συνδυασμός «καταλήστευσης» του δημοσίου χρήματος, το οποίο το σκορπάτε αφειδώς σε λίγους και εκλεκτούς, και ενός άγριου πληθωρισμού ο οποίος, βεβαίως, «κατατρώει» το εισόδημα της μεσαίας τάξης και των πολλών. Γι’ αυτό και οι μεγάλες τράπεζες και οι σοβαροί τραπεζικοί οίκοι προβλέπουν για το 1ο 6μηνο του 2023 ύφεση για την Ελλάδα. Γιατί ακριβώς τελειώνουν το δημόσιο χρήμα και τα ψέματά σας έχουν ημερομηνία λήξης.

Έρχομαι λοιπόν επομένως στο σήμερα και την υφιστάμενη κατάσταση που αφορά την εγκατάσταση επιχειρηματικών δραστηριοτήτων σε οργανωμένους υποδοχείς και στο

νομοθετικό πλαίσιο που ισχύει μέχρι σήμερα στη χώρα μας. Ο θεσμός αυτός, που είναι ένα πολύ σημαντικό θα έλεγα αναπτυξιακό εργαλείο, επιχειρηματικό εργαλείο, ξεκίνησε το 1965 με το ν.4458/1965 για τα Πάρκα της πρώτης γενιάς. Το κύριο χαρακτηριστικό αυτών των Επιχειρηματικών Πάρκων ήταν ότι η αρμοδιότητά τους ανήκε αποκλειστικά στο δημόσιο.

Έρχεται το 1997 ο δεύτερος νόμος, ο ν.2545/1997, που βεβαίως ενσωματώνει τις εξελίξεις σε ό,τι αφορά το περιβάλλον και τις οχλήσεις. Το κύριο χαρακτηριστικό αυτού του νόμου είναι ότι πλέον, εκτός από αρμοδιότητα του δημοσίου, τα Επιχειρηματικά Πάρκα μπορούν να συσταθούν και με συνεργατικά σχήματα μεταξύ του δημοσίου και του ιδιωτικού τομέα. Βάσει του νόμου αυτού θεσμοθετήθηκαν 19 ΒΕΠΕ, όπως λέγονται πλέον, δηλαδή Βιομηχανικές Επιχειρηματικές Περιοχές. Ολοκληρώθηκαν 14 και σήμερα λειτουργούν 6, οι οποίες διαθέτουν είτε ελάχιστες είτε καθόλου εγκατεστημένες επιχειρήσεις.

Μέσα στην οικονομική κρίση, το 2011, έχουμε τον ν.3982, όπου θεσπίζονται, πλέον, τα Επιχειρηματικά Πάρκα που, ως όρος, αφορά σε μια περιοχή με ένα ολοκληρωμένο σύνολο δομών, υποδομών και υπηρεσιών που ιδρύεται και λειτουργεί για την υποστήριξη των δραστηριοτήτων του δευτερογενούς και τριτογενούς τομέα.

Για να δούμε λίγο όμως, ποια είναι η κατάσταση, σήμερα, στη χώρα. Σήμερα, έχουμε 53 τέτοια Επιχειρηματικά Πάρκα σε διάφορες περιοχές της χώρας, 34 από αυτά έχουν δημιουργηθεί με τον ν.4458/1965, 7 τη δεκαετία του 1970, 12 τη δεκαετία του 1980, 8 τη δεκαετία του 1990 και τα υπόλοιπα 7 από το 2000 και μετά. Άλλα 14 Επιχειρηματικά Πάρκα, έγιναν με τον ν.2545/1997 και μόλις 5 βάσει του ν.3982/2011, τα οποία θα κατονομάσω μιας και είναι πολύ λίγα. Είναι το Βιομηχανικό Πάρκο της Ελευσίνας που έγινε το 2013, το Βιομηχανικό Πάρκο του Ασπροπύργου, των Χανίων, της Ιεράπετρας και του Μαντουδίου το 2012. Κύριε Υπουργέ, κανένα από αυτά τα Επιχειρηματικά Πάρκα δεν έχει ξεκινήσει τη λειτουργία του.

Επίσης, θα πρέπει να επισημάνω ότι αρκετά από αυτά τα Επιχειρηματικά Πάρκα, ενώ έχουν ξεκινήσει τη λειτουργία τους -και μάλιστα τη δεκαετία του 2000- καμία επιχείρηση δεν έχει αντισταθεί, δηλαδή, παρουσιάζουν πληρότητα μηδέν. Είναι τα ΒΙΟΠΑ Καβάλας, η ΒΙΠΕ Αστακού, το ΒΙΟΠΑ Κοζάνης, η ΒΙΠΕ Κοζάνης, το ΒΙΟΠΑ Σερρών, το ΒΙΟΠΑ Αγίου Νικολάου, το ΒΙΟΠΑ Ρεθύμνου, το ΒΙΟΠΑ Χαλκίδας. Και σε κάποια άλλα η πληρότητα είναι πάρα πολύ χαμηλή. Είναι το ΒΙΟΠΑ Σερρών με πληρότητα 23%, το ΒΙΟΠΑ Κερατέας με 25% πληρότητα και η Τεχνόπολη Θεσσαλονίκης με μόλις 7% πληρότητα. Βέβαια, κ. Υπουργέ, αν θέλαμε να κάνουμε καλή νομοθέτηση, να πω πως θα έπρεπε αυτά τα στοιχεία -που δεν ξέρω αν τα αμφισβητείται- να υπάρχουν στην Ανάλυση Συνεπειών του νομοσχεδίου που συζητάμε σήμερα.

Και ερχόμαστε στο σήμερα. Επιχειρείται με τη δημιουργία ενός νέου πλαισίου ικανού, όπως λέτε εσείς στην Αιτιολογική σας Έκθεση, να προσελκύσει επενδύσεις για την ανάπτυξη νέων Επιχειρηματικών Πάρκων, αλλά και την ανανέωση των ήδη υφιστάμενων σε ένα ενιαίο πλαίσιο ανάπτυξης και λειτουργίας, με τον όρο «Επιχειρηματικά Πάρκα» να αφορά, πλέον, σε όλους τους οργανωμένους υποδοχείς μεταποιητικών και επιχειρηματικών δραστηριοτήτων. Κοιτάξτε όμως ποια είναι η «μεγάλη εικόνα». Τα Χριστούγεννα του 2021, κ. Υπουργέ, παραλάβατε την μελέτη της Γενικής Διεύθυνσης REFORM, την DG REFORM της ΕΕ, μέσα από την οποία περιγράφεται σαφώς και με λεπτομέρεια, πώς τα Επιχειρηματικά Πάρκα θα γίνουν κερδοφόροι φορείς και στην Ελλάδα. Δεν βλέπω να έχετε λάβει επ’ ουδενί υπόψη σας στη μελέτη αυτή, κύριε Υπουργέ, που για να λέμε και την αλήθεια δεν την έκανε

μόνη της η DG REFORM, τη ζήτησε η Ελλάδα, ακριβώς, για να έχει εργαλείο πάνω στο οποίο θα μπορέσει να εκσυγχρονίσει το θεσμικό της πλαίσιο για τα Επιχειρηματικά Πάρκα που, όπως σας ανέφερα και προηγουμένως, δεν πήγαιναν και δεν πηγαίνουν καθόλου καλά στη χώρα μας. Τι ακριβώς λάβετε υπόψη σε αυτή τη μελέτη; Μάλλον τίποτα όπως σας είπα.

Με το παρόν νομοσχέδιο, περιγράφεται η χωροθέτηση νέων Επιχειρηματικών Πάρκων. Κάποια από τα υφιστάμενα, όπως σας είπα ήδη, δεν έχουν λειτουργήσει ακόμη και κάποια λειτουργούν με μικρές ή και με μέτριες πληρότητες. Αναρωτηθήκατε γιατί συμβαίνει αυτό κ. Υπουργέ;

Επίσης, έρχεστε, στο άρθρο 7 του νομοσχεδίου, όπου πλέον «ανοίγετε την κερκόπορτα» για την άλωση των δασικών περιοχών, εφόσον επιτρέπεται πλέον η δημιουργία Επιχειρηματικών Πάρκων και σε δασικές περιοχές. Γιατί; Δεν είχαμε, αλήθεια, χώρους για να τα χωροθετήσουμε αλλού;

Επιπλέον, διατάξεις, όπως η απουσία δικαιωμάτων των επιχειρήσεων που θα εγκατασταθούν στα νέα πάρκα και θα λειτουργούν κάτω από έναν ενιαίο φορέα διαχείρισης που θα αποφασίζει χωρίς τη συμμετοχή των επιχειρήσεων, προβλέπεται ότι θα είναι ανασταλτικός παράγοντας και για το θεσμικό αυτό πλαίσιο.

Επίσης, η εγκατάσταση επιχειρήσεων σε Επιχειρηματικά Πάρκα, όπου υφίστανται δυνάμει υπέρογκες χρεώσεις κοινοχρήστων λειτουργεί, αφενός ως ανασταλτικός παράγοντας στην κατάσταση αυτών, αφετέρου σε βάρος του ανταγωνισμού και της εθνικής οικονομίας, αφού οι εγκατεστημένες επιχειρήσεις έχουν να αντιμετωπίσουν τις μη ελεγχόμενες χρεώσεις κοινοχρήστων της ΕΑΔΕΠ, σε αντίθεση με τις ομοειδείς επιχειρήσεις που δεν είναι εγκατεστημένες ή ακόμη και ομοειδή επιχείρηση άλλου κράτους όπου εφαρμόζονται κανόνες διαφάνειας των σχετικών χρεώσεων, γιατί, όπως καλά γνωρίζετε, ο ανταγωνισμός είναι διεθνής.

Επίσης, η διάταξη στο άρθρο 47, παράγραφος 9, κ. Υπουργέ, πιστεύω πως είναι σε τελείως λανθασμένη κατεύθυνση, γιατί δεν είναι δυνατόν οι εγκατεστημένες επιχειρήσεις να χάνουν τα όποια δικαιώματά τους σε μια πενταετία.

Επίσης, ένα άλλο σημαντικό θέμα που πρέπει να μας εξηγήσετε είναι το πώς εμπλέκεται η Blantyre Capital με την ανάπτυξη των νέων πάρκων ή και των παλιών; Μπορείτε να μας εξηγήσετε, πώς συνδέεται το deal της Τράπεζας Πειραιώς με την Blantyre Capital με την ανάπτυξη των νέων Επιχειρηματικών Πάρκων ή την ανανέωση των ήδη υφιστάμενων; Τι σημαίνει, ότι από την έναρξη της διαχείρισης οι συμμετοχές της τράπεζας στη ΒΙΠΕ θα ενταχθούν στην εταιρεία συμμετοχών;

Να θυμίσω ότι η ΕΤΒΑ ΒΙΠΕ ιδρύθηκε το 2003 με την απόσχιση του κλάδου των Βιομηχανικών Περιοχών από την ΕΤΒΑ Bank, μετά την εξαγορά της από τον Όμιλο Πειραιώς. Η ΕΤΒΑ ΒΙΠΕ ΑΕ ανήκει στον Όμιλο Πειραιώς με συμμετοχή κατά 35% του Ελληνικού Δημοσίου, σύμφωνα με στοιχεία του ΙΟΒΕ του 2019, και εν πάση περιπτώσει να μας πείτε ποιος έχει σήμερα την ΕΤΒΑ ΒΙΠΕ. Με λίγα λόγια κ. Υπουργέ και να κλείσω με αυτό, ευχαριστώντας κ. Πρόεδρε, είναι ότι ενώ εμφανίζεστε ως προστάτης της επιχειρηματικότητας και ως υποστηρικτές της ανάπτυξης, το μόνο που κάνετε με αυτό το σχέδιο νόμου είναι να επιβαρύνεται υπέρμετρα τις επιχειρήσεις που θα εγκατασταθούν στα Επιχειρηματικά Πάρκα και μάλιστα σε μια δύσκολη συγκυρία όπου τα κόστη της ενέργειας έχουν αυξηθεί υπερβολικά και βεβαίως και των πρώτων υλών εξαιτίας αυτού που ζούμε τώρα με τον πληθωρισμό και εν πάση περιπτώσει νομίζω ότι με αυτόν τον τρόπο το μόνο που

θα πετύχετε είναι να καταστήσετε ακόμη και υγιείς και βιώσιμες επιχειρήσεις σε προβληματικές, αν βεβαίως επιλέξουν να εγκατασταθούν σε Επιχειρηματικά Πάρκα, που όπως καταλαβαίνετε δεν θα το επιλέξουν, οδηγώντας σε αυτό το αναπτυξιακό εργαλείο που ανάφερα, το πολύ σημαντικό εργαλείο, σε πλήρη αποτυχία.

Σας ευχαριστώ πολύ κ. Πρόεδρε.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Και εμείςευχαριστούμε.

Τον λόγο τώρα έχει ο Υπουργός Ανάπτυξης και Επενδύσεων, κ. Γεωργιάδης, με την ομιλία του οποίου θα ολοκληρώσουμε τη σημερινή συνεδρίαση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Ευχαριστώ πολύ κ. Πρόεδρε. Κυρίες και κύριοι συνάδελφοι θα ξεκινήσω αναφερόμενος στην προλαλήσασα. Έγινε μια παρεξήγηση, ξεκίνησε να μιλάει επειδή ήθελε να μιλήσει πρώτη, μετά είπε ότι κακώς μιλάει πρώτη, δεν έχει σημασία, το προσπερνάω. Εμένα μου αρέσει στην πολιτική να κάνουμε καλόπιστο διάλογο επί πραγματικών στοιχείων και επί αυτού που συμβαίνει. Αν για λόγους κομματικούς ή πολιτικούς, ο καθένας έρχεται εδώ να λέει ένα παραμύθι δεν έχει σημασία. Είπε η κυρία συνάδελφος να μιλήσουμε για το τι προβλέπουμε για την ανάπτυξη των επόμενων μηνών.

Πρώτα από όλα θα μιλήσουμε για την ανάπτυξη ως σήμερα. Το ΑΕΠ που έχει η Ελλάδα σήμερα έχει φτάσει στα επίπεδα του 2010, μόνο τα έτη 2021 -έτος που μας λέει ότι ήταν απλή η ανάκαμψη της ύφεσης του 2020 και του 2022- έχουμε αθροιστικά μεγαλύτερη αύξηση του ΑΕΠ από όλα τα χρόνια ΣΥΡΙΖΑ. Από όλα τα έτη, και τα 5,5 έτη, συμποσούμενα. Δηλαδή, 1 χρόνος Κυβέρνησης της ΝΔ, χωρίς πανδημία ή έστω με εν μέρει πανδημία και παρά τον πόλεμο, αξίζει σε λεφτά περισσότερο από τα 5,5 χρόνια ΣΥΡΙΖΑ, για να το καταλάβουμε πολύ απλά, γιατί τα λεφτά είναι μετρήσιμο μέγεθος, δεν είναι «σου ξου μου ξου». Είναι πόσο ΑΕΠ έχουμε, το οποίο δεν μετράμε εμείς, το μετράει η ΕΛΣΤΑΤ ή η EUROSTAT, οι αδέκαστοι διαιτητές. Άρα όλο το λογύδριο που άκουσα προηγουμένως ερωτήσεις όπως, ποια θα είναι η ανάπτυξη των επομένων μηνών και η ανάπτυξη πού έχουμε μέχρι σήμερα, όταν έχουμε, το 1ο εξάμηνο του 2022 +7,8% και το 2021 +8,1% -νούμερα που ο ΣΥΡΙΖΑ δεν τα έχει δει ούτε στον ύπνο του όταν Κυβέρνησε, στον ύπνο σας αν σας τα λέγανε, θα τσιμπιόσασταν. Είναι και λίγο θράσος. Όταν ανεβαίνει στο βήμα ένας Βουλευτής του ΣΥΡΙΖΑ, που κάθε χρόνο είχε 0,5%, 0,8%, 0,9%, 1%, και έρχεται να μιλήσει σε εμένα με 8,1% και 7,8% πρέπει να ντρέπεται να το λέει. Κάπου πρέπει να έχουμε μία συναίσθηση των πραγμάτων.

Δεύτερον, είπε η κυρία συνάδελφος το αμίμητο, ότι όλοι οι σοβαροί τραπεζίτες προβλέπουν ύφεση για το 2023. Έψαξα στο Google για να δω αν αυτό ισχύει. Όλοι προβλέπουν μικρότερη ανάπτυξη το 2023 για την Ελλάδα, πλην μιας τράπεζας, που θα σας διαβάζω μάλιστα και τι γράφει για λόγους αποκατάστασης στα Πρακτικά για να ακούει ο ελληνικός λαός. Η Commission, η Τράπεζα της Ελλάδος, η Εθνική Τράπεζα, η Τράπεζα Πειραιώς, το ΙΟΒΕ και ο ΟΟΣΑ προβλέπουν ισχνή ανάπτυξη της τάξης έως 2% το 2023. Το ίδιο προβλέπουμε και εμείς στο Προσχέδιο του Προϋπολογισμού μας. Ποιος προβλέπει, και είναι πράγματι 1 μόνο, μία μικρή ύφεση; Η ING. Αυτή είναι η μοναδική που είπε για ύφεση και διαβάζω από την Έκθεση της. «Καθώς η παγκόσμια οικονομία διολισθαίνει σε ύφεση το χειμώνα, η Ευρώπη βρίσκεται “στο μάτι του κυκλώνα”. Το υψηλό ενεργειακό κόστος προκλήθηκε από τον πόλεμο στην Ουκρανία και τα αυξανόμενα επιτόκια έχουν δημιουργήσει “ψύχος” στην περιοχή το οποίο πρόκειται να επιδεινωθεί. Σύμφωνα με τις νέες μας εκτιμήσεις, από 2,9% ανάπτυξη φέτος, - για όλη την ευρωζώνη μιλάμε - η ευρωζώνη θα

καταγράψει ύφεση -0,8 το 2023, με τα 3 πρώτα τρίμηνα του επόμενου έτους, δηλαδή 3 τρίμηνα συνεχούς συρρίκνωσης του ΑΕΠ». Και γράφει. «Άλλωστε, μόνο Ιταλία, Ισπανία, Ιρλανδία και Φιλανδία, εκτιμάται ότι θα καταφέρουν να αποφύγουν την ύφεση το 2023, με την Ελλάδα να έχει ύφεση -0,2, -0,2, με Μέσο Όρο ευρωζώνης -0,8. Με 1η τη Γερμανία με -1,3. Δηλαδή, για να το καταλάβουμε, σύμφωνα με την ING, η Ελλάδα είναι στο όριο. Όλοι οι άλλοι προβλέπουν ανάπτυξη.

Εγώ, δεν θέλω να γίνω προφήτης για το τι θα κάνει ο Πρόεδρος Πούτιν στην Ουκρανία και για το πόσο θα αυξηθούν τα επιτόκια των κεντρικών τραπεζών. Δεν το γνωρίζω εγώ και φαντάζομαι πως δεν το γνωρίζετε και εσείς. Θα πω, όμως, ότι σίγουρα το 2023 δεν θα είναι τόσο εύκολο Οικονομικό Έτος όπως το 2022. Αυτό καταλαβαίνει κάποιος που στοιχειωδώς καταλαβαίνει από λεφτά και όταν καταλαβαίνει τι σημαίνει αύξηση των επιτοκίων δανεισμού από τις κεντρικές τράπεζες. Για να το πω πολύ απλά, όχι για την κυρία συνάδελφο που ήταν απλώς κακόπιστη, αλλά για αυτούς που μας παρακολουθούν. Τι θα πει πρακτικά ότι οι κεντρικές τράπεζες αυξάνουν τα επιτόκια; Σημαίνει πρακτικά, ότι «πατάνε φρένο» στην οικονομία. Μπορεί να πατάνε οι τράπεζες «φρένο» και ταυτόχρονα η οικονομία να «τρέχει»; Δεν γίνεται. Διότι ο λόγος που ανεβάζουν τα επιτόκια, είναι για να «πατήσουν φρένο». Γιατί αυτός είναι ο τρόπος που έχουν μάθει να χρησιμοποιούν για να τιθασεύουν τον πληθωρισμό. Όταν δηλαδή, οι τράπεζες αποκτούν την άποψη ότι δεν υπάρχει άλλη λύση πτώσης του πληθωρισμού, παρά η άνοδος των επιτοκίων -δηλαδή η μικρότερη κυκλοφορία του χρήματος και η ακριβότερη- αυτό σημαίνει «φρένο» στην οικονομία. Είναι δυνατό να μπει «φρένο» στην παγκόσμια οικονομία και να μην επηρεάσει αυτό το «φρένο» την Ελληνική οικονομία; Είπαμε, είμαστε καλοί Υπουργοί, αλλά δεν είμαστε θαυματοποιοί.

Άρα, είναι απολύτως προφανές, χωρίς να χρειάζεται να έχεις τη Θεοδώρα Τζάκρη για να μπορείς να καταλάβεις, ότι η αύξηση των επιτοκίων προφανώς θα φέρει «φρένο» στην οικονομία. Είναι τώρα αυτή η αύξηση των επιτοκίων ευθύνη του κ. Μητσοτάκη; Προφανώς και όχι. Είναι ευθύνη του πολέμου και του μεγάλου πληθωρισμού που προκάλεσε η εισβολή στην Ουκρανία του Προέδρου Πούτιν. Παρά ταύτα, και με αυτές τις συνθήκες που μόλις περιέγραψα, η Ελληνική οικονομία συγκριτικά, θα εξακολουθεί να πηγαίνει πολύ καλύτερα από τους άλλους και θα είμαστε πάλι, χωρίς αμφιβολία, στην 1η 5άδα των οικονομικών επιδόσεων και για το έτος 2023. Η ανάπτυξη μας είναι βιώσιμη μέχρι στιγμής και στηρίζεται σε πολύ γερά θεμέλια.

Τώρα ας μιλήσουμε για ένα θέμα, επειδή με προκάλεσε και ο κ. Αρσένης αλλά και η κυρία Τζάκρη. Αυτές είναι, λέει, οι επενδύσεις που φέρνουν. Ας κάνουμε μια αποτίμηση του καθενός μας στη δουλειά, γιατί το Υπουργείο που είμαι εγώ, έχει μόνο μετρήσιμα αποτελέσματα -είτε με συμπαθείτε, είτε με αντιπαθείτε, που μάλλον με αντιπαθείτε, αν σας αρέσει πολύ ή δεν σας αρέσει. Αυτά όμως είναι αδιάφορα ως προς το αν γίνεται η δουλειά ή όχι.

Πάμε λοιπόν να δούμε τα γεγονότα. Έγινα Υπουργός Ανάπτυξης και Επενδύσεων το 2019 και παραλαμβάνω τη «συμφωνία Σταθάκη» με τη γερμανική εταιρεία-ιδιοκτήτρια της PITSOS- να κλείσει η εταιρεία PITSOS στην Ελλάδα και να απολυθούν όλοι οι εργαζόμενοι μέχρι το τέλος του 2019. Υπογραφή ΣΥΡΙΖΑ. Όσοι από εσάς θέλετε, τις επόμενες μέρες εντός 10ημέρου, θα επισκεφτούμε το εργοστάσιο της Πυραμίδος στον Ασπρόπυργο. Είναι η εταιρεία που αγόρασε τα μηχανήματα της PITSOS και προσέλαβε όλους τους εργαζόμενους που θα απολύατε εσείς. Το εργοστάσιο ήδη λειτουργεί από την περασμένη Παρασκευή και αναμένουν να τους επισκεφθώ, εφόσον κάνουν και άλλες τεχνικές εργασίες για να είναι τόσο ευπαρουσίαστο, όσο για να δικαιολογεί μια επίσκεψη Υπουργού. Όσοι Βουλευτές του ΣΥΡΙΖΑ, και ο κ. Σταθάκης μαζί που υπέγραψε φαρδιά πλατιά να απολυθούν αυτοί οι εργάτες, έχουν την «όρεξη» και τα «κότσια» να έρθουν μαζί μου στην πρώην PITSOS και νυν Pyramis, είναι εξαιρετικά ευπρόσδεκτοι. Θα σας στείλω και e-mail στις θυρίδες σας, για να δω ποιοι θα έχετε τα «κότσια» από τον ΣΥΡΙΖΑ και αφού είστε «φιλεργάτες», να έρθετε.

Δεύτερο. Το πρώτο Σαββατοκύριακο που ανέλαβα, μαθαίνω, ότι η εταιρεία Creta Farms στην Κρήτη, κλείνει τη Δευτέρα. Η σχετική ανακοίνωση βγήκε το Σάββατο που μέχρι τότε κυβερνούσε ο ΣΥΡΙΖΑ και ο κ. Φλαμπουράρης είχε αναλάβει το θέμα της Creta Farms. Ανακοινώθηκε λοιπόν, ότι κλείνει Creta Farms διότι οι τράπεζες αποφάσισαν «να τραβήξουν την πρίζα». Αποφασίζω να αναλάβω πρωτοβουλία, μπλέκοντας σε μια ενδοοικογενειακή διαμάχη των αδερφών Δομαζάκη, επικοινώνησα με τις τράπεζες, έγινε μια φασαρία, μου έκανε δημοσιεύματα ο φίλος της κυρίας Τζάκρη, ο κ. Βαξεβάνης, με τίτλους στα πρωτοσέλιδα «Βατερλό του Άδωνη στη Creta Farms». Δεν ξέρω πόσοι το είδατε, αλλά χθες η εταιρεία Creta Farms έκανε ανακοίνωση του τζίρου της για το έτος 2021, κύριοι συνάδελφοι. Έφτασε τα 100 εκατομμύρια ευρώ. Η εταιρεία Creta Farms όχι μόνο δεν έκλεισε, όχι μόνο δεν μείωσε τις θέσεις εργασίας τις οποίες, αντίθετα, τις αύξησε, αλλά το brand της εξακολουθεί να υπάρχει, να αναπτύσσεται και να προχωρά προς το μέλλον. Γιατί; Γιατί εγώ δεν ακολούθησα την πολιτική ΣΥΡΙΖΑ.

Άκουσα πολλούς από εσάς να μιλάτε για το Ελληνικό, και εδώ τώρα έχει πιο μεγάλο ενδιαφέρον, γιατί είχα και τον φίλο μου τον κ. Πολάκη που μου έλεγε συνέχεια για την μπουλντόζα. Εγώ σκοπεύω την επόμενη εβδομάδα να κάνω την πρώτη μου επιτόπια επίσκεψη στα εργοτάξια. Όπως, ίσως, γνωρίζετε τα εργοτάξια έχουν ήδη ξεκινήσει, οι μπουλντόζες είναι ήδη εκεί και σκάβουν, η μισή υπογειοποίηση έχει ήδη γίνει, στο κτίριο για τα ΑΜΕΑ, που είχαμε ξεκινήσει την εκσκαφή του πριν μερικούς μήνες, έχει μπει ήδη πλάκα και έχουν ανέβει και οι όροφοι και όσον αφορά τον πύργο, η πρώτη σκαφτιά πρόκειται να μπει σε λίγες μέρες.

Πάλι θα στείλω email σε όλα τα μέλη της Επιτροπής μας και όποιος θέλει ας έρθει μαζί μου να δει με τα μάτια του τις μπουλντόζες και την πρόοδο των εργασιών. Το να λέμε στα σοβαρά, κ. Βιλιάρδε, ότι δεν προχωράει το έργο στο Ελληνικό σήμερα, δεν σας τιμά. Αλήθεια το λέω δεν σας τιμά. Το έργο όχι μόνο προχωρά -είστε προσκεκλημένος, επιτόπια, να το δείτε με τα μάτια σας- αλλά «τρέχει» γρηγορότερα και από το χρονοδιάγραμμα. Το χρονοδιάγραμμα έλεγε πως θα είναι έτοιμο ως το τέλος του 2025, και τώρα η εταιρεία έχει κάνει πιο γρήγορα την πρόβλεψή της για τα μέσα 2025.

Άρα λοιπόν το έργο και προχωρά και χτίζεται και μπορείτε να έρθετε μαζί μου, να δείτε και την μπουλντόζα να την χαϊδέψετε, να την φιλήσετε, να την ευχαριστηθείτε να μην στεναχωρηθείτε. Όλα εκεί, στο Ελληνικό, λοιπόν, προχωράνε.

Πάμε τώρα σε αυτό που είπε ο κ. Αρσένης, δηλαδή, ότι αυτές είναι οι επενδύσεις που θέλετε για να πηγαίνουν οι ιδιοκτήτες τα κέρδη τους στα Cayman Islands. Στο παραλήρημα αυτό δεν μπορώ γενικά να παρακολουθήσω αλλά θα του πω ένα παράδειγμα, γιατί εγώ καταλαβαίνω τα πράγματα μόνο με συγκεκριμένα παραδείγματα. Οι επενδύσεις που θέλουμε, είναι σαν την επένδυση στα ναυπηγεία Ελευσίνας, το νομοσχέδιο που ψηφίσαμε από κοινού με τον ΣΥΡΙΖΑ πριν από λίγες μέρες, και τους ευχαριστώ.

Για όσους δεν το ξέρετε, προχθές ο νέος ιδιοκτήτης -ο επερχόμενος, δηλαδή, γιατί μεσολαβεί η δικαστική απόφαση- ο κ. Ξενοκώστας της ONEX επιστρέφοντας από τις ΗΠΑ, προχωράει προχωράει κανονικά το σχέδιο εκταμίευσης των 102 εκατομμυρίων ευρώ, που ανησυχούσατε τον κ. Βιλιάρδε, πήγε στην Ελευσίνα και έδωσε στους εργαζόμενους 2.000 ευρώ δώρο Χριστουγέννων, για πρώτη φορά μετά από 8 χρόνια. Δεσμεύτηκε, δε, ότι το δώρο αυτό θα πληρωθεί κανονικά, χωρίς καν να έχει ολοκληρωθεί η δικαστική διαδικασία μεταβίβασης του ναυπηγείου στην ΟΝEΧ, λέγοντας, κύριε συνάδελφε του ΠΑΣΟΚ που δεν ψηφίσατε, ότι «είμαι πλέον τόσο βέβαιος με την επιτυχία του σχέδιό μου που θα δώσω 1,2 εκατομμύρια ευρώ στους εργαζόμενους για να κάνουν Χριστούγεννα φέτος, χωρίς να έχω πάρει το ναυπηγείο. Για να απαντήσω σε αυτούς που λέγανε ότι δεν έχω λεφτά και δε μπορώ να το φέρω εις πέρας».

Βγήκαν οι εργαζόμενοι χθες και έκαναν ανακοίνωση ευχαριστώντας την Κυβέρνηση και τον ΣΥΡΙΖΑ που ψηφίσαμε το νομοσχέδιο γιατί είναι το 1ο δώρο Χριστουγέννων, κ. Βιλιάρδε, που παίρνουν οι εργάτες στα ναυπηγεία Ελευσίνας εδώ και 8 χρόνια. Διότι, αγαπητέ, καλή είναι η κριτική, η μιζέρια και η γκρίνια, αλλά δεν φέρνει δώρα Χριστουγέννων στους εργάτες. Στους εργάτες φέρνουν δώρα Χριστουγέννων μόνο οι πραγματικές δουλειές και οι πραγματικές επενδύσεις.

Επίσης να σας πω, πως η DFC θα έρθει στην Ελλάδα για να κάνει επιτόπια έρευνα στα ναυπηγεία της Σύρου και της Ελευσίνας, αν θυμάμαι καλά μεταξύ 14 -17 Οκτωβρίου, και εγώ θα πάω μαζί τους στα ναυπηγεία. Πάλι οποίος θέλει από εσάς μπορεί να έρθει να τους γνωρίσει, να τους σφίξει το χέρι και να τους ρωτήσει γιατί βάζουν τα λεφτά και πότε θα τα βάλουν. Όλα στη διαφάνεια και όλα στο φως γιατί όλες οι επενδύσεις προχωράνε.

Αυτό όμως που είναι αμίμητο, είναι η φράση του κ. Βιλιάρδου «δεν έχει γίνει πραγματικά καμία επένδυση στην Ελλάδα με σύμβασή σε κανένα παραγωγικό τομέα». Κάπως έτσι το είπατε. Είπατε μόνο Real Estate, αν θυμάμαι καλά

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):***Εκτός μικροφώνου.*

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Με συγχωρείται κ. Βιλιάρδε, ζούμε στην ίδια χώρα; Ξέρετε ότι το 2021 η Ελλάδα, σύμφωνα με την ΕΛΣΤΑΤ, είχε ρεκόρ επενδύσεων των τελευταίων 28 ετών; Ξέρετε ότι το 2022, με τις επενδύσεις που έχουν γίνει μέχρι σήμερα, χωρίς να γίνει ούτε μία μέχρι τέλος του χρόνου, έχουμε ρεκόρ επενδύσεων όλων των εποχών; Θέλετε…

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):***Εκτός μικροφώνου.*

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Ξένων και Ελληνικών επενδύσεων. Οι επενδύσεις είναι το σύνολο. Αν θέλετε να πούμε για τις ξένες, πολύ ευχαρίστως. Θέλετε να δούμε τις επενδύσεις για κλάδους που δεν είχαμε; Που αφορούν το παρόν νομοσχέδιο; Data Centers. Είχε η Ελλάδα Data Centers πριν έρθει η Κυβέρνηση Μητσοτάκη;

Ξέρετε τί είναι τα Data Centers; Ούτε εσείς τα ξέρετε, ούτε η νομοθεσία τα ήξερε. Ο λόγος που βάλαμε σήμερα τα Data Centers, είναι γιατί κανένας προηγούμενος νόμος και μηχανικών πάντων δεν πρόβλεπε τα Data Centers, γιατί δεν τα ξέραμε καν. Ο λόγος που βάλαμε τα Data Centers στις Στρατηγικές Επενδύσεις είναι γιατί κανένας προηγούμενος νόμος Στρατηγικών Επενδύσεων δεν είχε Data Centers γιατί δεν ξέραμε καν.

Πριν από ένα χρόνο πήγαμε με τον Πρωθυπουργό, Κυριάκο Μητσοτάκη και τον Υπουργό Ψηφιακής Διακυβέρνησης, Κυριάκο Πιερρακάκη -να του ευχηθούμε περαστικά γιατί έχει σπάσει το πόδι του- και κάναμε την πρώτη «φτυάρια» για τα εγκαίνια του νέου Data Center, Athens 3, που ξεκίναγε η εταιρεία Lamda Hellix Α Digital Realty στο Κορωπί. Ίσως να είχατε δει τη φωτογραφία που είμασταν με τα φτυάρια.

Στις 9 Δεκεμβρίου του 2022, πολύ σύντομα, σε ενάμιση μήνα, έρχεται το Board της Digital Realty για την Αμερική, προκειμένου να πάμε και να κόψουμε την κορδέλα στο data center που χτίστηκε και λειτουργεί. Ελάτε και εσείς στα εγκαίνια να δείτε το έργο με τα μάτια σας.

Στο ίδιο διάστημα η εταιρεία Digital Realty έκανε τις διαδικασίες και πέρασε στρατηγικές επενδύσεις φτιάχνοντας ένα επιπλέον καινούργιο data center, το Athens 4, το οποίο παίρνει άδεια οικοδομής σε λίγες μέρες και το πιθανότερο στις 9 Δεκεμβρίου, όταν θα κόψουμε την κορδέλα από το ένα, θα κάνουμε την «φτυαριά» για το άλλο, ώστε να είναι έτοιμο σε 1 χρόνο και να έχουμε το επόμενο. Στο ίδιο διάστημα πήγα με τον κ. Πιερρακάκη στη Νάξο για να εγκαινιάσω την επένδυση της Amazon Web Services, στο λεγόμενο smart island, που είναι άλλη μία εξέλιξη σε μια πορεία πρωτότυπων επενδύσεων στο Αιγαίο. Τήλος, Χάλκη, Αστυπάλαια, Ρόδος, Σύρος, και τώρα Νάξος, σε κάθε νησί υπάρχει μια μεγάλη εταιρεία που κάνει κάτι πρωτότυπο εκεί. Την ώρα που είμαστε στη Νάξο, κάνει ανακοίνωση η Digital Realty στη Νέα Υόρκη, στο χρηματιστήριο, ότι ξεκινά επένδυση data center. Πού; Στο Ηράκλειο της Κρήτης, την εκλογική περιφέρεια του κ. Ανδρουλάκη, του Προέδρου του ΠΑΣΟΚ και το οποίο έχει επένδυση ύψους 100 εκατομμυρίων ευρώ, για να κάνουν την Κρήτη, λέει, διεθνές κέντρο data center. Περιμένω να δω αν αυτό θα το ψηφίσει ο φιλοεπενδυτής κ. Ανδρουλάκης ή θα ασχολείται πάλι μόνο με το τηλέφωνό του. Όλα αυτά 5 μέρες μετά την ανακοίνωση της Google για επένδυση ύψους 1 δις στην Ελλάδα.

Και τώρα κάνω σοβαρά την ερώτηση. Μπορείτε να σηκώνεστε και να ασκείτε κριτική σε αυτήν την Κυβέρνηση για το αν φέρνει επενδύσεις; Αλήθεια; Μιλάμε σοβαρά μεταξύ μας ή κοροϊδευόμαστε; Όλοι μαζί οι Υπουργοί Ανάπτυξης των τελευταίων 30 ετών δεν είχαν τη χαρά που έχω εγώ, να έχουν τόσες επενδύσεις στη χώρα όσες έχουμε τώρα. Όλοι μαζί οι Υπουργοί, συμποσούμενοι. Αυτή είναι η πραγματικότητα. Παρατηρώ την κυρία Τζάκρη που γελάει, αλλά την προκαλώ να μου πει μια επένδυση που έφερε η κυρία Τζάκρη, ως Υπουργός Βιομηχανίας. Περιμένω να δω μία βιομηχανία επί Τζάκρη. Δεν θυμάμαι καμία. Είχε κάνει πράγματι μία συζήτηση με τη φαρμακοβιομηχανία, τότε, αλλά δεν ευοδώθηκε και αυτή, δεν πρόλαβαν. Για να είμαι δίκαιος την βγάλανε και γρήγορα, οπότε μπορεί και να μην φταίει.

Άρα, λοιπόν, επενδύσεις σε τέτοιο βαθμό, με τέτοιο ρυθμό -και τώρα να σας πω, για να μην εκτίθεστε, πως έχουμε και πολλές καλές ανακοινώσεις μέχρι το τέλος του χρόνου. Πολλές καλές ανακοινώσεις. Το λέω από τώρα. Και να τις πω λίγο με τη σειρά, μιας και γέλασε η κυρία Τζάκρη. Ας δούμε επενδύσεις εταιρειών και λέω μόνο τα ονόματα των εταιρειών των τελευταίων 3 ετών. Pfizer, Cisco, Deloitte, Accenture, Chang, Microsoft, Google, Amazon Web Services, Digital Realty, ONEX Shipyards και ούτω καθεξής. Ας μας πείτε τι έχει φέρει ο ΣΥΡΙΖΑ στα 5,5 χρόνια που κυβέρνησε και να τα ξαναπούμε.

Να μιλήσουμε τώρα για το νομοσχέδιο, θέλοντας καταρχάς να απαντήσω στην όποια κριτική, η οποία για να είμαι ειλικρινής δεν ήταν σφοδρή. Ακόμα και ο κ. Κρίτων Αρσένης είπε πως θα μας μιλήσει για τις αντιρρήσεις του στην επόμενη συνεδρίαση, παρότι μίλησε 12 λεπτά για το ρεύμα, για την οικολογία και για διάφορα άλλα θέματα. Για το νομοσχέδιο δεν είπε απολύτως τίποτα. Αλλά και οι υπόλοιποι Εισηγητές, οφείλω να ομολογήσω, πως δεν είχαν βασικές αντιρρήσεις πλην 2, που θέλω να τις εξηγήσω. Αν το νομοσχέδιο είναι για την ΕΤΒΑ. Να πω εξαρχής πως η συζήτηση περί του, σε ποιον ανήκει η ΕΤΒΑ και αν η Τράπεζα Πειραιώς, η εταιρεία που έχει φτιάξει, είναι δικιά της ή αλλουνού, μου είναι αδιάφορη και επιπροσθέτως δεν είναι δική μου δουλειά αυτή. Δεν είμαι παράγοντας της Τράπεζας Πειραιώς για να με ενδιαφέρει. Η Τράπεζα Πειραιώς πουλάει την περιουσίας της σε οποίον θέλει. Επιπλέον, είτε αρέσει είτε όχι, εμείς εδώ δεν είμαστε κομουνιστές. Ο ιδιωτικός τομέας πουλάει τα περιουσιακά του στοιχεία όπου «γουστάρει», αρκεί να γίνεται νόμιμα η συναλλαγή. Τέλος.

Τώρα, όσον αφορά το συγκεκριμένο θέμα και την ΕΤΒΑ. Ποια είναι η κριτική που ασκείται για τον κ. Μπαλτά και τους άλλους; Είναι σχετικά με το θέμα της κατάργησης της αυτοδιαχείρισης. Πρώτα από όλα δεν καταργούμε την αυτοδιαχείριση. Τα πάρκα που έχουν ήδη αυτοδιαχείριση, θα εξακολουθούν να έχουν αυτοδιαχείριση και δεν προκύπτει κανένα πρόβλημα. «Ναι», λέει η κριτική, «αλλά τώρα θέλουμε να κάνουμε άλλο πάρκο με αυτοδιαχείριση. Πρέπει να γράφουμε μέσα αυτοδιαχείριση»; Γιατί, οι 20 ή οι 30 εταιρίες που θα θέλουν να κάνουν ένα Πάρκο, δεν μπορούν να φτιάξουν την εταιρεία αυτή και να ιδρύσουν ένα Πάρκο; Ποιος τους εμποδίζει; Ο νόμος αυτός, σίγουρα όχι. Όσες εταιρείες επιθυμούν να συμπτυχθούν και να κάνουν ένα Πάρκο το οποίο θα διαχειρίζεται 20, 25, 30, 40, 50 εταιρείες, μπορούν και να το κάνουν. Κανείς δεν το απαγορεύει σε αυτό το νόμο. Όμως, τι διαφορετικό λέει αυτός ο νόμος; Λέει πως αυτή η επιχείρηση που θα αναλάβει να δημιουργήσει το Πάρκο θα πρέπει να έχει, τουλάχιστον, το 80% της ιδιοκτησίας να την αντιπροσωπεύει και το 20% της συναίνεσης. Κι εδώ γίνεται όλη η μεγάλη φασαρία. Γιατί, λέει, κάτω από το 50%, στην ουσία 100%;

Θα ήθελα να τοποθετηθώ σε αυτό. Αυτή είναι και η βασικότερη μεταρρύθμιση αυτού του νόμου και αυτό που πιστεύω και ελπίζω, στη πράξη να φέρει τη διαφορά και θα εξηγήσω το γιατί. Έχουμε ψηφίσει διάφορους νόμους για τα Βιομηχανικά Πάρκα, τους ανέφερε προηγουμένως και ο συνάδελφος του ΠΑΣΟΚ. Έχουν πετύχει αυτοί οι νόμοι; Δηλαδή, η κατάσταση των Βιομηχανικών Πάρκων στην Ελλάδα, είναι μια ακμαία κατάσταση στη βιομηχανία -με νόμο του ΠΑΣΟΚ, που ανέφερε ο συνάδελφος Αγορητής του ΠΑΣΟΚ- που λειτουργούν και είμαστε όλοι περήφανοι για το πως «πηγαίνουν» τα Επιχειρηματικά Βιομηχανικά Πάρκα στην Ελλάδα; Είναι μια ακμαία κατάσταση; Να σας πω, πόσο ακμαία κατάσταση έχουμε παραλάβει. Δεν λέω ότι ευθύνεστε μόνο εσείς κ. συνάδελφε του ΠΑΣΟΚ, μιλάω συνολικά.

Πριν από 1 μήνα, προσκληθήκαμε από την ΕΤΒΑ ΒΙΠΕ και πήγαμε με τον Αναπληρωτή Υπουργό Ανάπτυξης, κ. Παπαθανάση, και κάναμε τα εγκαίνια του ΒΙΠΑ στην Κοζάνη. Ήρθε όλη η τοπική κοινότητα και, πράγματι, το μισό Πάρκο έχει ήδη ενοικιαστεί και πουληθεί και ήδη τώρα που μιλάμε χτίζεται. Γνωρίζετε πότε υπεγράφη η απόφαση ίδρυσης του ΒΙΠΑ στην Κοζάνη; Επί Πρωθυπουργίας Γεωργίου Ράλλη. Ξέρετε πότε εγκαινιάστηκε; Επί Πρωθυπουργίας Κυριάκου Μητσοτάκη. Μπορείτε να συλλάβετε, ότι ένα πάρκο που αποφασίστηκε το 1980, ξεκινά να φτιάχνετε το 2022;

**ΘΕΟΔΩΡΑ ΤΖΑΚΡΗ:** (*ομιλεί εκτός μικροφώνου*)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Το μισό ήδη πουλήθηκε. Βρίσκεται και μια μεγάλη επιχείρηση με πλακάκια εκεί. Ούτε τα πλακάκια δεν σας κάνουν για Βιομηχανικό Πάρκο; Τι θέλετε να φτιάξουμε, γόβες Louboutin; Μα δεν σας αρέσει μια επένδυση, δεν σας αρέσει η άλλη, γελάτε με την PITSOS, γελάτε με την Google, πείτε μας μία επένδυση για να μην γελάτε κυρία Τζάκρη, να μην σας στεναχωρούμε.

Επανέρχομαι στο θέμα κάνοντάς σας την ερώτηση, κ. συνάδελφοι. Σε μια χώρα, που πήρε 42 για να γίνει ένα Πάρκο χρόνια, θεωρούμε ότι οι νόμοι μας λειτουργούν; Ας δούμε όμως γιατί δεν λειτουργούν. Γιατί είμαστε μια χώρα, κ. Βιλιάρδε, που τα μεγαλύτερά μας Βιομηχανικά Πάρκα, δεν είναι Βιομηχανικά Πάρκα. Ξέρετε ποια είναι τα μεγαλύτερα Βιομηχανικά

Βιομηχανικά Πάρκα στην Ελλάδα; Είναι η Άτυπη Βιομηχανική Συγκέντρωση στα Οινόφυτα, είναι η Άτυπη Βιομηχανική Συγκέντρωση στο Καλοχώρι και είναι η Άτυπη Βιομηχανική Συγκέντρωση στον Ασπρόπυργο. Γιατί; Αν έχουμε τόσο καλό νόμο για τα Βιομηχανικά Πάρκα, γιατί οι βιομηχανίες αναπτύσσονται εκτός Βιομηχανικών Πάρκων και δεν τρέχουν στα Πάρκα; Μπορείτε να σκεφτείτε, ότι μάλλον κάτι δεν πάει καλά στο πως έχουμε φτιάξει τους νόμους; Εμείς αυτό θέλαμε να σκεφτούμε και καταλήξαμε στο νόμο και θα εξηγήσω σε λίγο γιατί επιμένουμε στο 100%. Θα κριθεί και αυτός ο νόμος στο αποτέλεσμα, όπως -και το ξεκαθαρίζω- όλοι οι νόμοι, κρίνονται στο αποτέλεσμα. Ψηφίσαμε το νόμο για τα Ναυπηγεία Ελευσίνας και οι εργάτες σήμερα, για πρώτη φορά, παίρνουν τώρα 2.000 δώρο, μετά από οκτώ χρόνια. Αυτό είναι ένα αποτέλεσμα.

Τι είναι κυρίως αυτό που αποτρέπει στο να γίνονται Βιομηχανικά Πάρκα; Δύο πράγματα. Πρώτον δεν υπάρχει κανένας επενδυτής να τα φτιάξει. Δεν έχει εμφανιστεί κανένας, και θα δούμε γιατί -όπως πιστεύουμε εμείς- και δεύτερον, γιατί κανένας δεν θέλει να μπει μέσα. Ας πούμε, ότι ο κ. Βιλιάρδος αποφασίζει να διαθέσει την περιουσία του ως εταιρεία ΕΤΒΑ ΒΙΠΕ ή ως εταιρεία Βιλιάρδος ΑΕ ή σε ότι η εταιρεία θέλετε, και λέει «θα βάλω Μαραβέγια». Δεν ξέρω γιατί και εσείς λέτε αυτό το πράγμα, καταλαβαίνετε ότι είναι μία ανοησία όλο αυτό το που έγινε, αλλά ο κ. Πολάκης το ανέβασε, τι περίμενε κανείς. Περνάμε τώρα στην ουσία. Δίνεις 10 εκατομμύρια, 20, 30 εκατομμύρια, για να φτιάξεις το Πάρκο. Όπως είναι η νομοθεσία σήμερα, ένα Πάρκο που το φτιάχνεις, έχει ένα χρόνο «χ» απόσβεσης. Δεν σημαίνει ότι το έφτιαξες σήμερα για να βγάλεις χρήματα αύριο, έχεις μια απόσβεση 10, 20, 30 ετών, για να βγάλεις χρήματα. Όπως είναι ο νόμος σήμερα, εφόσον όλοι οι κοινόχρηστοι χώροι καταλήγουν σε αυτούς που έχουν μπει μέσα στο Πάρκο, το κέρδος του επενδυτή θα πάει σε αυτούς που μπήκαν μέσα και «πέταξε το πουλάκι» για τον επενδυτή. Όταν πάει να βγάλει λεφτά, δεν υπάρχουν λεφτά να βγάλει.

Άρα, όταν πας σε έναν επενδυτή και του λες «θέλεις να φτιάξεις ένα Βιομηχανικό Πάρκο στην Ελλάδα»; Προσωπικά το έχω κάνει ήδη ως απόπειρα πολλές φορές. Όλοι ξεκινάνε λέγοντας «φανταστική ιδέα, να κάνουμε Βιομηχανικό Πάρκο στην Ελλάδα». Μόλις πάρουν τη νομοθεσία στα χέρια τους και μελετηθούν από τους δικηγόρους και τους λογιστές τους, καταλαβαίνουν, απλά, ότι αυτοί θα βάλουν τα λεφτά τους για να φτιάξουν ένα Πάρκο, αλλά τελικά το κέρδος θα το βγάλουν οι χρήστες. Έτσι, λέει «παιδιά συγγνώμη, δεν ψάχνετε για έναν επενδυτή για να φτιάξει Πάρκο, εσείς ψάχνετε για κορόιδο».

Άρα ο νόμος επιζητά τη λήξη αυτού του θέματος. Όποιος έρθει να βάλει λεφτά για το Πάρκο, θα βγάλει και λεφτά από το Πάρκο. Το θεωρώ πολύ πιο πιθανό, το να βρούμε επενδυτή έτσι, παρά με τον τρόπο που το έχουμε κάνει μέχρι σήμερα επί 50 χρόνια με αποτέλεσμα να μην έχουμε βρει ακόμα ούτε έναν επενδυτή. Μην ξεχνάμε πως και η ΕΤΒΑ ήταν του κράτους, δεν ήταν επενδυτής κανονικός.

Τότε λοιπόν, για ποιο λόγο δεν υπήρχε μέχρι σήμερα, ούτε ένας επενδυτής να φτιάξει Πάρκο; Γιατί δεν υπήρχε κανένας τρόπος να βγάλει κέρδος από το πάρκο. Μα αν δεν έχει δυνατότητα ένας επενδυτής να βγάλει κέρδος, για ποιο λόγο να κάνει την επένδυση; Ξέρετε, πολλούς επενδυτές ζημιοσκόπους, κ.κ. συνάδελφοι; Προσωπικά δεν γνωρίζω κανένα που να πει, «πείτε μου που μπορώ να βάλω τα λεφτά μου για να τα χάσω».

Επομένως, ο νόμος κάνει μια πρώτη μεγάλη μεταρρύθμιση, λέει στον πιθανό επενδυτή- όχι στην ΕΤΒΑ κατ’ ανάγκην, η ΕΤΒΑ είναι πιο γνωστή γιατί είναι παρούσα και θέλει

να δουλέψει -και αν θέλει να έρθει ο κ. Μπαλτάς με 5 φίλους του, ευχαρίστως. Θέλει να έρθει ο ΣΥΡΙΖΑ; Πολύ ευχαρίστως. Θέλει να έρθει το ΠΑΣΟΚ; Βεβαίως. Όποιος έχει λεφτά και θέλει να κάνει Πάρκο που το θεωρεί καλή επένδυση, με αυτό το νόμο μπορεί και να έρθει, και να το φτιάξει, και να βγάλει λεφτά.

Ας μιλήσουμε τώρα και για το 100% και γιατί εμείς επιμένουμε σε αυτό. Ποιος είναι ο δεύτερος λόγος που σταματάνε τη λειτουργία τους όλα τα Πάρκα; Έχετε σκεφτεί, το έχετε ψάξει; Να σας απαντήσω. Είναι τα δικαστήρια. Τσακώνονται μεταξύ τους, ο νόμος λέει πως με το 55% εξασφαλίζεται να προχωράει όμως το άλλο 45% λέει, «εγώ δεν συμφωνώ με το 55%, πάμε στα δικαστήρια». Μόλις η διένεξη φτάσει στα δικαστήρια αρχίζει η χρονοβόρα διαδικασία. Τα δικαστήρια παραχωρούν αναστολή, ακύρωση, 2 χρόνια για να βγάλουν απόφαση, έφεση, 3 χρόνια να βγει η έφεση, μέχρι να βγουν οι δικαστικές αποφάσεις δε, και οι πρώτοι που συμφωνούσαν οι μισοί, έχουν πάψει πλέον να συμφωνούν γιατί έχουν αλλάξει τα επιχειρηματικά τους συμφέροντα. Άρα τελικά, δεν μπορεί ποτέ να προχωρήσει η επένδυση, γιατί ασχέτως το τι γράφει ο νόμος με το 55%, ποτέ δεν έχει λειτουργήσει ούτε ένα από αυτά, γιατί τελικά όλα καταλήγουν στα δικαστήρια.

Τι λέμε εμείς με το παρόν νομοσχέδιο; «Κύριε επενδυτά, θέλετε να κάνετε Πάρκο; Θα έχεις όλους τους συμμετέχοντες να συμφωνούν από την αρχή, με υπογραφή. Άρα δικαστήρια εδώ, «γιοκ». Θα ξέρεις ότι, αυτό είναι το σχέδιο, αυτοί είναι που συμφωνούν, αυτοί είναι που φέρνουν τα λεφτά, αυτό είναι το χρονοδιάγραμμα και προχώρα. Δεν το ‘χεις; Λυπάμαι, δεν μπορώ να χάσω άλλο χρόνο να σε περιμένω». Είναι τόσο απλό. Εύλογη ερώτηση, θα λειτουργήσει; Επαναλαμβάνω, θα το δούμε στην πράξη. Εγώ πιστεύω ότι θα λειτουργήσει.

Είπε η κυρία Τζάκρη και κάτι ακόμα που είναι ψευδές -θα το διαβάσω για να μην κάνω λάθος- ότι «δεν δώσαμε καμία σημασία στη μελέτη της τεχνικής βοήθειας». Αυτό δεν είναι αλήθεια, καθόλου. Πρώτα από όλα, πήραμε από την τεχνική βοήθεια την έννοια του Οικολογικού Πάρκου, πήραμε τη διασφάλιση για έκταση στο 80% και πάνω, πήραμε τους κανονισμούς λειτουργίας που είναι ιδιωτικοί για την έκθεση του Υπουργείου. Όλα αυτά είναι μέσα από τεχνική βοήθεια. Εύλογη η ερώτηση, γιατί δεν την πήραμε εξολοκλήρου; Γιατί η τεχνική βοήθεια έχει για την Ελλάδα ένα πολύ βασικό σφάλμα. Επειδή «κοιτάει» τι κάνουν οι ευρωπαϊκές χώρες, φέρει ως δεδομένο, ότι υπάρχει πλήρης χωροταξία και πλήρης ιδιοκτησία. Πώς μπορείς να εφαρμόσεις ένα σχέδιο σε χώρες, που είναι προ πολλού πιο σοβαρές από εμάς στη δημόσια διοίκηση και έχουν λύσει όλα τα χωροταξικά θέματα, όμοια σε μια χώρα που όλα αυτά είναι τελείως ανοικτά και είναι αυτά που τελικά οδηγούν στα δικαστήρια;

Άρα, άμα είχατε κάνει τον κόπο να διαβάσετε την Έκθεση, θα καταλαβαίνατε γιατί δεν μπορεί εξ ολοκλήρου να γίνει δεκτή. Όμως, οτιδήποτε μπορούσε να γίνει πραγματικά δεκτό από αυτή την Έκθεση, βεβαίως και έχει συμπεριληφθεί στο παρόν σχέδιο νόμου.

Άρα κοντολογίς, όπως μέχρι σήμερα, ό,τι κάνουμε στοχεύει, όχι στη δημιουργία εντυπώσεων, αλλά στο αποτέλεσμα, το ίδιο ισχύει και για αυτόν το νόμο. Εμάς ο σκοπός μας δεν είναι να ψηφίσουμε απλά ένα νόμο, έχουμε βάλει χρήματα στο Ταμείο Ανάκαμψης για τα Βιομηχανικά Πάρκα και όπως έχουμε εγκρίνει και τα 35 εκατομμύρια ευρώ στο Thess INTEC- ένα από τα μεγαλύτερα Επιχειρηματικά Πάρκα που θα γίνει στην Ελλάδα, ένα από τα σπουδαιότερα σχέδια της Κυβέρνησης Μητσοτάκη, που όταν ολοκληρωθεί θα αλλάξει τη Θεσσαλονίκη και τα Βαλκάνια και πάει πάρα πολύ καλά- αλλά και να εκσυγχρονίσουμε τις δομές στα ήδη υπάρχοντα πάρκα και να αυξήσουμε τη σύνδεση με το ηλεκτρικό δίκτυο, για παράδειγμα. Έχουμε λεφτά και μέσα, ώστε τα υπάρχοντα Πάρκα να έχουν μετασχηματιστές και να αυξήσουν τη σύνδεσή τους στο δίκτυο. Γιατί, πώς θα βάλουμε ΑΠΕ να φέρνουν ρεύμα και να έχουν φθηνότερη ενέργεια, αν δεν μπορούν να συνδεθούν στο δίκτυο και να κάνουν […];

Έχουμε προβλέψει τέτοια χρήματα και για τα υπάρχοντα και για τα νέα Πάρκα, που θα μπορούν να κάνουν χρήση και οι υπάρχοντες χρήστες και αυτοί οι επενδυτές που θέλουν να φτιάξουν τα δικά τους καινούργια Επιχειρηματικά Πάρκα. Όλα αυτά προβλέπονται μέσα στο νομοσχέδιο.

Το νομοσχέδιο έχει πρακτικό ορίζοντα. Προσπαθεί να σκεφτεί και να βρει γιατί δεν έχουμε πετύχει μέχρι σήμερα. Είναι αυτή η σωστή απάντηση; Θέλω να είμαι ειλικρινής και να επαναλάβω πως εγώ, στην πολιτική, δεν πιστεύω ότι κανείς τα ξέρει όλα. Είναι βέβαιο, όμως, ότι αν υπερασπίζεστε το παλιό νομικό καθεστώς, κάνετε λάθος. Διότι το παλιό νομικό καθεστώς, κ. συνάδελφοι, δεν λειτουργεί. Αν λειτουργούσε, 50 χρόνια τώρα δεν θα ήμασταν σε αυτή την κατάσταση. Άρα, δεν μπορεί να υπερασπιζόμαστε ένα καθεστώς που το ξέρουμε πως λειτουργεί και να αρνούμαστε κάθε αλλαγή, γιατί δεν μας αρέσει να αλλάξουμε κάτι που ήδη δεν λειτουργεί. Είναι παράλογο. Είναι τόσο απλό. Πιστεύουμε ότι θα λειτουργήσει και θα κριθούμε, όπως σε όλα, από το αποτέλεσμα. Αλλά, μέχρι στιγμής, τα αποτελέσματα μας είναι καλά.

Δύο λόγια για αυτά που είπε ο κ. Βιλιάρδος. Είπε ότι ήταν 44 άρθρα, έγιναν 88 και διάφορα τέτοια. Ότι στη δημόσια διαβούλευση τα άρθρα ήταν λιγότερα και μετά, όταν κατατέθηκε το νομοσχέδιο ήταν πολύ περισσότερα και πως αυτό δεν είναι κανόνας καλής νομοθέτησης. Εδώ έχει μια συγκλονιστική παρεξήγηση. Πάντα ο κορμός ενός νομοσχεδίου βγαίνει σε δημόσια διαβούλευση. Είναι δυνατόν όμως, επείγουσες διατάξεις που έχει το κάθε Υπουργείο να μη μπουν σε δικό του νομοσχέδιο; Δηλαδή, τι θα περιμένει ο Υπουργός; Να κάνει Υπουργική Τροπολογία και να το εντάξει σε νομοσχέδιο άλλου Υπουργείου; Είναι απολύτως προφανές, ότι σε δημόσια διαβούλευση πάντα μπαίνει ο κορμός ενός νομοσχεδίου και πράγματα που είναι νομοτεχνικές βελτιώσεις στη πραγματικότητα, γιατί όλα αυτά είναι, πλην ενός και θα το αναλύσω αμέσως, μπαίνει κατά κανόνα στο νομοσχέδιο του ιδίου Υπουργείου, για να μην πάνε σε άλλο νομοσχέδιο και δεν υπάρχει τρόπος στην επιτροπή να μιλήσουμε για αυτά και να λύσουμε κάθε απορία.

Ποια είναι αυτά που μπαίνουν στο παρόν νομοσχέδιο; Πρώτον, μπαίνει η ατομική ενέργεια που δεν έχει σχέση με την παρούσα κατάσταση. Πρόκειται για τον κανονισμό για την ατομική ενέργεια που πρέπει να ψηφιστεί, και υπάρχουν προθεσμίες και για το λόγο αυτό εντάσσεται εδώ. Θα έρθει ο κ. Δήμας, που είναι ο αρμόδιος Υπουργός να σας το εξηγήσει. Είναι δεσμευτικές οι προθεσμίες. Τι άλλο μπαίνει; Η κάνναβη, στη οποία ανεφέρθη με αρνητικό τρόπο ο κ. Βιλιάρδος και επί της ουσίας δεν κατάλαβα να θα το ψηφίσετε ή όχι. Είπατε για τη κάνναβη, αλλά δεν κατάλαβα τι είπατε.

Οι αλλαγές στην κάνναβη είναι η υιοθέτηση από το Υπουργείο των προτάσεων του Εθνικού Οργανισμού Φαρμάκου, ως προς το πώς θα γίνει η χρήση από τους ασθενείς των διαφόρων σκευασμάτων της φαρμακευτικής κάνναβης. Ο ΕΟΦ το έστειλε εγγράφως, υποδεικνύοντας πως αυτή τη νομοθετική αλλαγή πρέπει να κάνετε για να μπορούμε να δώσουμε στους ασθενείς μας αυτά τα φάρμακα. Σας προτείνουμε να νομοθετήσετε, γιατί αν δεν το νομοθετήσετε, οι ασθενείς δεν θα πάρουν αυτά τα φάρμακα. Και όπως μας έφερε ο ΕΟΦ στο χαρτί και εμείς το φέρνουμε εδώ για να γίνει νόμος. Τώρα, να τσακωθούμε εκ νέου

για το αν καλώς ή κακώς έλεγα εγώ για τον «μπάφο» τότε; Δεν κάναμε αυτή τη συζήτηση στο προηγούμενο νομοσχέδιο για τη φαρμακευτική, θέλετε να την ξανακάνουμε; Ναι, το είπα τότε και το λέω και τώρα, «ο κ. Καρανίκας έπαιξε θετικό ρόλο στην Ελλάδα». Ο Νίκος Καρανίκας, για να το ξεκαθαρίσω. Δεν έχω κανένα πρόβλημα. Εγώ, όποτε βλέπω κάποιον να κάνει κάτι καλό, πάντα θα το αναγνωρίζω. Αυτή είναι η διαφορά μας από εσάς. Εσείς, αν δείτε να κάνω εγώ κάτι καλό, δηλαδή, να μην κλείνουν οι πίτσες και να μη χάνουν τη δουλειά τους οι εργαζόμενοι, που εσείς δεν θα τα είχατε καταφέρει, δεν θα πείτε «μπράβο» στον Γεωργιάδη που το έκανε. Εγώ θα πω ότι έκανε σωστά ο Καρανίκας που είπε να βάλουμε τη φαρμακευτική κάνναβη. Αυτή είναι η διαφορά των δυο μας. Η διαφορά ήθους, αξιοπρέπειας νοοτροπίας, κοσμοθεωρίας, πολιτισμού, τα πάντα. Αυτό μας διαφοροποιεί. Αλλά αυτή είναι η συζήτηση που κάναμε την περασμένη φορά. Τώρα θέλετε κάθε φορά που λέμε για τη φαρμακευτική κάνναβη να λέμε τα ίδια; Κάθε φορά; Θα σας κάνω το χατίρι, κάθε φορά, δεν έχω κάποιο πρόβλημα.

Όλες οι άλλες διατάξεις, όπως μπορείτε να δείτε, είναι νομοτεχνικού χαρακτήρα. Άρα, η κριτική είναι άδικη. Το νομοσχέδιο μπήκε σε δημόσια διαβούλευση και όλα τα υπόλοιπα είναι δευτερεύοντα θέματα, που δεν έχουν και πολιτικό διακύβευμα, πλην της κάνναβης, που προσωπικά δεν έχω καμία αντίρρηση. Εσείς έχετε; Αν θέλετε να μου πείτε ότι έχει αντίρρηση η Ελληνική Λύση σε αυτό που λέει ο ΕΟΦ και οι γιατροί, για το πως πρέπει να δίνεται στους ασθενείς το φάρμακο, ας έχετε αντίρρηση. Τι να πω; Εγώ δεν είμαι γιατρός. Άρα, κοντολογίς, πιστεύουμε ότι το νομοσχέδιο αυτό είναι μια σοβαρή μεταρρύθμιση, συνδέεται με την απορρόφηση των πόρων του Ταμείο Ανάκαμψης, σε σχέση με τα Επιχειρηματικά Πάρκα, άρα έχει και μια δεσμευτικότητα χρονική. Πιστεύουμε ότι λύνει βασικά προβλήματα του παρελθόντος, που μπορούν να εξηγήσουν γιατί δεν έχει πετύχει μέχρι στιγμής ο θεσμός των Επιχειρηματικών και Βιομηχανικών Πάρκων στην Ελλάδα και θα κριθεί, κ.κ. συνάδελφοι, και αυτός από το αποτέλεσμα όπως όλοι οι νόμοι.

Πραγματικά, θα άξιζε τον κόπο στην Ελλάδα να βλέπουμε, οι νόμοι που κάθε φορά ψηφίζουμε, μετά από λίγα χρόνια, τι αποτελέσματα έχουν. Αυτό δεν το έχουμε κάνει ποτέ στην Ελλάδα. Λέω την πιο «κραυγαλέα» περίπτωση αποτυχίας όλων των εποχών, τον Εξωδικαστικό Συμβιβασμό, νόμο του ΣΥΡΙΖΑ, -το λέω, γιατί είχα ασχοληθεί, ως αρμόδιος Υπουργός όταν ήρθαμε στην εξουσία- ο οποίος, 3 χρόνια μετά από την ψήφισή του είχε οδηγήσει στο να κλείσουν, αν θυμάμαι καλά, 6 ή 7 υποθέσεις. Όχι 7.000, 6 ή 7, απλά για να καταλάβουμε και αριθμητικά γιατί μιλάμε. Τι ψηφίζουμε και τι γίνεται πραγματικά. Στόχος της νομοθετικής μου πρωτοβουλίας, ως Υπουργό -σε όποιο Υπουργείο- πάντα, ήταν αυτό που ψηφίζω να μπορεί να εφαρμοστεί. Αυτό με ενδιαφέρει και σε αυτό θέλω να με κρίνουν οι Έλληνες πολίτες, όσο μπορούν πιο δίκαια.

Κυρίες και κύριοι συνάδελφοι, να καταθέσω μια νομοτεχνική βελτίωση στο παρόν νομοσχέδιο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, έγινε μία παρανόηση. Εγώ δεν είπα ότι δεν έχουν γίνει επενδύσεις, αναφέρθηκα στις, ήδη, υφιστάμενες και έφερα ως παράδειγμα 1 από αυτές, αυτή στη ΒΙΠΕ Κομοτηνής, στην οποία υπάρχουν 44 κλειστά εργοστάσια και θα έπρεπε να δούμε πώς θα λειτουργήσουν και αυτά. Αυτή ήταν η παρανόηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** ευχαριστούμε για τη διευκρίνηση κ. Βιλιάρδε.

Στο σημείο αυτό, κύριοι συνάδελφοι, ολοκληρώθηκε η πρώτη συνεδρίαση της Διαρκούς Επιτροπής Παραγωγής και Εμπορίου, σχετικά με το νομοσχέδιο του Υπουργείου Ανάπτυξης και Επενδύσεων με τίτλο «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Η συζήτηση του νομοσχεδίου θα συνεχιστεί, τη Δευτέρα στις 14.00΄ με την ακρόαση φορέων. Καλή συνέχεια και καλό σαββατοκύριακο σε όλους.

Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 12.35’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**